Kutubxona - Isajon Sulton. Manzil (hikoya) / Kiril\nSiz shu sahifadasiz: Isajon Sulton. Manzil (hikoya) / Kiril\nМуаллифИсажон Султон Асар номиМанзил (ҳикоя)\nБу йўлимизнинг чек-чегараси кўринмайди. Мўъжазгина карвонимиз гоҳ тарам-тарам тоғлар силсиласига дуч келади, гоҳ булоқларидан кўз ёши сингари тиниқ сувлари оқиб ётган гўзал боғли воҳаларга кириб борамиз. Гоҳ эса қаршимизда ястаниб ётган бепоён саҳро намоён бўлади. Уловларимиз толиққан, ўзимиз ҳам озиб-тўзиб, бир аҳволга тушиб қолганмиз. Шунга қарамай, тунлари омонат чодир тикиб тунаймизу тонг отар-отмас тағин йўлга отланамиз. Гоҳо эса кундузлари дам олиб, кечалари йўл босамиз.\nҲамроҳимиз— дайди шабада, йўл кўрсатувчимиз — юлдузлар.\nҲар доимгидек, олдинда оғамиз бораётир. Унинг бир маҳаллар алпдай бўлган гавдаси эндиликда олдга эгил-ган, қувватсизланган. Нигоҳини уфқдан узмайди.\nУнинг ортидаги Муслим ўз ўй-хаёлларига берилиб от устида чайқалади. Ватанимизда унинг ўн беш кунлик ойдайин тўлин маҳбубаси қолган. Хаёлчанлиги шундан.\nУндан кейин Муҳаммад бораётир.\nЭнг кичик ҳамроҳимиз — Абдулла эса от устида ўтирганича мудрайди. Йўлга чиққанимизда у ёш бола эди. Сафар давомида кўзларидаги болаларга хос ифода қатъият ва ўйчанлик билан алмашди. Юзи чўзилиб, пешанасига илк чизиқлар тушди.\nБу манзил томон бизлар кўп йиллар аввал йўлга чиққан эдик. Сафардошларимиз ҳам кўп эди. Сафаримизнинг иккинчи йили, йўлимизда гуллаб-яшнаган бир воҳага дуч келганимизда, одамлар бизнинг қай манзил сари йўлга отланганимиздан воқиф бўлишиб, ўз под-шоҳларига рўпара қилишди. Подшоҳ бизлар билан тахтидан тушиб кўришди, кейин: «Сизлар бораётган манзил сари бу ердан кўп одамлар ўтишди, аммо на манзилга етганликларини эшитдик, на қайтганларини кўрдик. Яхшиси., менинг мулкимда қолинглар, обрўли мансабларга тайин этайин, фаровон ҳаёт кечиринглар», деб кўп қистади. Охир-оқибат бир неча сафдошимиз бу таклифга кўниб, ўша воҳада қолиб кетишди. Бизлар эса олға интилдик.\nСафаримизнинг бешинчи йили улкан бир саҳрога дуч келдик. У ернинг одамлари бу саҳронинг оти Ҳазрамавт эканлигини, ўлим саҳросилигини айтишди. Дарҳақиқат, саҳронинг қумлари қоп-қора, ўз-ўзидан тўзон кўтарилиб турар эди. Унинг ваҳми чўчитган икки-уч ҳамроҳимиз ортга қайтишга аҳд қилишди. Бизлар эса йўлимиздан қайтмадик. Буни қарангки, очлик, ташналигу толиқишни ҳисобга олмаганда, бу биёбонда ҳеч қандай бало бизларга даф қилмади. Эсон-омон илгарилаб боравердик.\nЯна анча йўл босганимиздан кейин тоғлар билан ўралган бир водийга кириб бордик. Кўллари шишадай тиниқ, одамлари ғоят гўзал эди. Қейин билсак, бу юртнинг оти Кўҳи Қоф экан. Булар эса, одамзод эмас, парилар эканлар. Аёллари шу қадар фусункор эдиларки, бошқа жойда бундай ҳуснни кўрмаганмиз. Улар ҳам қай манзил томон бораётганимизни эшитишиб, йўлдан қайтаришга роса уринишди, қолинглар, Гулиқаҳқаҳ билан Гулианбар энг ёш жорияларини ихтиёрларингизга беришсин, умрингизнинг сўнгигача роҳатда яшанг, деб тавалло қилишди. Анча-мунча ҳамроҳларимиз у гўзалларга ошиқ бўлиб, ўша ерда қолиб кетишди. Бизлар эса олға, фақат олға интилавердик.\nҚейинчалик йўлимизда бундай воҳалар, водийлар учрамай қўйди. Ҳаммаёқ бир хил тусдаги янтоқлару шўралар яккам-дуккам ўсиб ётган тақир ер. Пастак-пастак буталар оралаб ўтиб бораётирмиз.\nДийдамиз қотиб, кўнгилларимиз ҳам тош бўлиб кет-ди. Теваракдаги манзаралар дилни тўлқинлантирмай қўйганига анча бўлди. Авваллари олис-олисларда қолиб кетган диёримизни кўп қўмсар эдик. Энди эса, бу туйғу заифлашиб, деярли унутилган. Муслим ҳам энди маҳбубасини эслаб, хаёлларга берилмайди, нигоҳи қаттиқлашган, иягида қайсарлик чуқурчаси пайдо бўлган. Кундузлари тинимсиз йўл босамиз. Тунаш учун отдан тушганимизда эса, юраверганимиздан ер ҳам тинимсиз чайқалиб тургандай туюлади. Апил-тапил овқатланамизу қоқ ерга чўзилиб, шу заҳоти тошдай қотиб ухлаб қоламиз.\nКичкина Абдулламизгина бундан мустасню. Ёшлигига бориб, гоҳо-гоҳо қуёш ботаётганида саҳро адоғидаги шафақ ёғдусининг ўйинига ҳардамхаёл термилиб қолади. Ранги ўзгараётган осмон, нурларнинг жилвалари унинг ёдида қандайдир азиз хотираларни уйғотади шекилли. Авваллари бундай манзараларга термулганида қора кўзлари жиққа ёшга тўлар эди. Ҳозир ундай эмас. Ўйчан тортиб қолади, холос.\nОлға, фақат олға! Туйғулар ўткинчидирлар. Бойликлар бебақо, гўзаллар бевафодирлар. Интилаётган манзилимизда бизларни мисли кўрилмаган мўъжизалар -кутаётир. У ерда ҳар биримизнинг исмимизга зарб этилган тилсим қопқалари бор. Бу қопқаларнинг ҳалқасидан тутиб, исмимизни айтсак бас: тилсим очилади. Бу хазина эгасининг ҳар қандай истаги ўша ондан бошлаб, айтилган заҳоти амалга ошади. У манзилга яқин қолди. Юрак сезаётир — жуда яқин қолди...\nНиҳоят, бизлар оралаб бораётган бу ғалати саҳро тугаб, уммонга қўшилиб кетган жойида тилсим тоғини топдик. У улкан, улуғвор, ғоят гўзал эди. Биллурдан бўлиб, тунги юлдузларнинг ёғдусида қорамтир тусда хиёл жилоланар, бағрида турли ранглар товланиб, гоҳо сиртида ҳам аксланиб ўйнар эди.\nДеярли умр бўйи излаганимиз — Тилсим водийсиг Тилсим тоғи мана шу эди. Бу тоғнинг қопқаларида ҳар биримизнинг исмимиз битилган ҳалқачалар ҳам хиёл нур таратиб, ўзига чорларди. Увишиб қолган оёқларимизни базўр босиб, тоғ сари юрдик. Тошчаларни шиқирлатиб, кичкина Абдулла биринчи бўлиб чопганича қопқалар ёнига етиб борди-да, бир нималар деб қичқирди. Унинг нималар деганини англамадик, англайдиган алпозда ҳам эмасдик.\nТоғ бағрида қопқалар кўп эди. Улар вақт ўтиши билан қорайган, қадимий битиклари ва Сулаймон пайғамбарнинг муҳри ўча бошлаган, ҳалқалари ҳам эскирган, аммо метин-мустаҳкам турарди. Ундаги исмлар бисёр эди, аммо ҳалқаларда мен йўлда қолиб кетган дўстларимизнинт исмларини кўрмадим. Шунда бу тилсимнинг бир ҳикмати ялт этиб миямда чақнади: демак,. исмлари бу ерда йўқлиги учун ҳам улар йўлларда қолиб кетишган экан-да?\nҲаммамиз ҳар ёнга тарқалиб кетдик. Мен ўз исмим ёзилган ҳалқани топдиму қаршисида ҳаракатсиз, жим туриб қолдим. Самода олис юлдузлар милтирайди. Вужуддан мадор кетган, кўнгилнинг ўтлари сўнган, ғайрат сусайган... Аммо тилсим тоғи азим, буюк, улуғвор, сиртида бутун олам акс этаётир.\nЮрак гуп-гуп ура бошлади. Ҳозир ҳалқани тутаману исмимни айтаман. Момақалдироқ гумбирлаб, чақмоқ чақнайди, қадимий тилсим занжирлари уваланиб тўкилади, қопқа очилиб, бир йўлак намоён бўлади. Йўлак тўридаги йиллар чанги қоплаган токчада эски бир чироқ бор. У қўлга олинса бас — ҳар қандай истак айтилган заҳоти рўёбга чиқади.\nБунинг исботи сифатида қопқага шундай битиклар битилган:\n«Ушбу хазина Тангримнинг қулларидан бирининг исмига тилсимлангандир. Яратганнинг сифатларига қасамки, бу тилсимнинг эгаси, мен — Палбос отлиғ жин, соҳибимни буюрган ерига кўз очиб юмгунча етказиб бораман. Олам бойликларини оёғи остига тўкаман. Истаган юртига подшо этаман. Қурту қушлар ва ҳайвонлар тилини ўргатаман. Оламнинг барча гўзалларини соҳибимнинг измига бўйсундираман. Мен фақат Тангримнинг олдида ва у белгилаган қазою қадар қаршисидагина ожизман...»\nТоғнинг чуқур бағрида бир шуъла йилт этди, нурлар ўйнаб, ҳалқанинг сиртида ўз аксимни кўрдим. Ундан йиллар :юзига ажин бўлиб муҳрланган, қадди эгилган, нигоҳи хиралашиб, руҳи заифлашган бир одам жим боқиб турар эди.\nДайди шамол оҳиста эсар, юлдузлар беҳис жимирлар эдилар. Қопқадаги битикларнинг маъниси онгимга лста-секин ўйилиб кира бошладию афсус ва пушаймондан қичқириб юборай дедим.\nНега? Нега бундай бўлиб чиқди?\nБу афсонавий тилсимнинг каромати шугина холосми?\nЙиллар давомида тош-метин бўлиб кетган қалбимдан кучли бир бўрон кўтарилиб келди.\nАхир, бу тилсим ҳадя этажак мўъжизаларни бизлар .йўлларимизда қолдириб келмадикми?\nАхир, бу сафарга отланганимизда ҳар қандай ис-такни амалга оширишга етарли ғайратимиз бор эмасмиди?\nУ изнимизга берадиган гўзалларнинг афзалларини Кўҳи Қофда эканимиздаёқ рад этиб, шу томон ошиқмадикми?\nУ бахш этадиган луғат — қурту қушлар тили менга болалигимдаёқ тушунарли эмасмиди? Ялпизга қўниб турган олтин ниначилар билан соатлаб суҳбатлашмасмидим?\nЙўқ, кўзимга ёш келмади. Аммо жон-жахдим билан ҳалқани махкам қисимлаб туриб қичқирдим:\n«Тағин, тағин нималарни ҳадя эта оласан, эй Сулаймон пайғамбар муҳри остидаги зот? Сени деб кечган умримга — осмони феруза, қуёши нафис, сувлари кумуш, ёқут қушлари шодон сайраган болалигимга қайтара оласанми ҳеч йўқса? Сенга интилган йўлларимда сочилиб кетган, эндиликда мен абадий йўқотган туйғуларимни кўнглимда яна қайта бино эта оласанми? Қадимий тилсим деган номингга муносиб нималарни бахш эта оласан, эй сукунат диёрининг тутқун подшоси?»\nБиллур тоғ сукутда, сассиз-садосиз, ойсиз осмонга бўй чўзганича юксалиб турарди...\nДил ҳувиллаб, бўм-бўш бўлиб қолди.\nЙўқотган нарсаларимиздан кўра буюкроқ, улуғроқ, ажиброқ мукофотларни кутган эдик бу тилсимдан. Энди эса... у ваъда этаётган нарсаларнинт бари биз учун кераксиз, ҳатто ортиқча. У нарсалар бизни ёшлик чоғларимизда ўзига чорлаб, мафтун этар эди. Энди ундай эмас.\nҲалқадан қўлимни аста тортдим. Шуълалар сўнг бор ўйнади, силлиқ сиртдан менга умидсиз бокиб турган аксим қорамтир сатҳга сингиб кетди.\nОртимга ўгирилиб, беихтиёр қадам ташладим. Энди қаёққа юрсам ҳам ахамиятсиз эди. Фақат сафар чоғида ҳар қандай мушкул вазиятда ҳам ҳаракатдан тўхтамаганимиз боис, ўз-ўзимдан отлар томонга юрдим. Нарироқда тағин тошчалар шиқирлади. Ўз исмлари битилган тилсимлар томон кетган сафдошларим ҳам бошларини қуйи эгганларича ортга қайтмоқда эдилар. Ўз дафиналарига киришга уларнинг ҳам юраклари дов бермаган эди.\nНаҳотки бу манзилга етолмаганлар хушбахт бўлсала р?\nБу саволга ким жавоб бера олади? Тилсим тоғи ҳамон жим... Янги меҳмонларини кутиб, беун кўкка бўй чўзган...\nЭнди қайга йўл олайлик? Бу ергача босиб келган йўлимиз ғоят узун, мабодо ортга қайтсак ҳам, ватанимизга етиб боргунимизча, ортимиздан учқурроқ от минган бошқа бир суворий — ажал албатта қувиб етади.\nОлдга кетиш ҳам маънисиз. Тандирнинг пешанамизга битган манзили шу. Бошқа манзил йўк.\nҒалати бу водийнинг ойсиз осмони остида бир-биримизга сасскз термулдик.\nОғамиз от бошини ортга бурди.\nЭнди тамомила ноумид, фақат тўхтаб қолмаслик учунгина йўл босаётирмиз. Қайда отдан қулаймизу қайда сўнг бор ором уйқусига чўмамиз — ноаниқ.\nФақат Абдуллагина бизлардан анча тийрак, нигоҳи ўткир, билаги бақувват, эгарда шамшоддай ўтирибди.\nЯгона умидимиз сендан, Абдулла. Бизлар энди бу йўлларда бирин-кетин қолаверамиз. Фақат сенгина етиб боришинг мумкин ватанимизга. Етиб боришинг шарт ҳам. Бизларга нима бўлсаям ҳаяллама, отингга қамчи ур. Бу йўлларда отдан қуласак, суяйман деб вақтингни зое кеткизма. Бу тилсим томон йўлга чиққанлар кўп. Унинг ҳақиқатини уларга сенгина етказа оласан.\nОтингни қаттиқроқ қамчила, укажон. Ҳозирнинг ўзида бизлардан ўзиб, уфқ ортида кўздан йўқолсанг ҳам майли. Бизлар кўзда ёш билан отдан йиқиларканмиз, ортингдан термулиб қоламиз. Токи сен кўздан ғойиб бўлар экансан, бегона бу юртлар тупроғига бош қўяётиб, осмони феруза, сувлари кумуш, тупроғи олтин, кишилари хушбахт ватанимизга етиб борганингни, йўлчиларга бу тилсимнинг ҳақиқатини етказганингни тасаввур қиламизу шу билан бу йўлларга сўнг бор тикиламиз ва ҳеч қандай тилсим бахш этолмайдиган оромга — абадий уйқуга мангуга чўмамиз...\n"http://www.kutubxona.com/wiki/index.php?title=Isajon_Sulton._Manzil_(hikoya)_/_Kiril&oldid=3385" dan olindi


“Экологик муаммоларнинг асосий йўналиши ва уларни ҳал этиш борасидаги вазифалар” — Navoiy viloyati ekologiya va atrof muhitni muhofaza qilish boshqarmasi\n“Экологик муаммоларнинг асосий йўналиши ва уларни ҳал этиш борасидаги вазифалар”\nTahrir vaqti Июн 26, 2018\nЖорий йилнинг 26 июнь куни Ўзбекистон Президентининг 2017 йил 14 мартдаги “Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида”ги ПҚ-2833-сонли Қарори ижросини таъминлаш юзасидан Навоий шаҳар “Орзу”МФЙда “Экологик муаммоларнинг асосий йўналиши ва уларни ҳал этиш борасидаги вазифалар” мавзусида давра суҳбати бўлиб ўтди. Ушбу давра суҳбатида Экология ва атроф-муҳитни муҳофаза қилиш бошқармаси ходимлари, маҳалла фаоллари, ИИБ ходимлари иштирок этдилар.\nМавзу юзасидан Навоий вилояти Экология ва атроф-муҳитни муҳофаза қилиш бошқармаси шаҳар бўлими 1-тоифали инспектори: Ш.Темиров:\nОна сайёрамиз бениҳоя кўркам қилиб яратилган. Инсон ақл-идроки мўжизалар яратишга қодир ва нозир. Эл-юртимизни безатадиган , яшнатадиган, маъмурчилик диёрига айлантирадиган, бу дунёда жаннат яратадиган инсон жанобий олийларидир. Ва аксинча, дунёни дўзахга айлантирадиган ҳам шу инсонларнинг ўзидир. Демак, барча муаммолар сабабчиси инсон экан, уларни ҳал қилиш ҳам унинг фаолиятига боғлиқ. Экологик инқирознинг кескинлашиб, ҳаёт-мамот масаласига айланиши билан жамиятнинг ривожланиши экологик фаорлият самадорлигига боғлаш зарурияти вужудга келди. Яқин келажакда моддий неъматларнинг қиймати, иқтисодий арзончилик, юқори сифатли, эстетик жамиятлари эмас, балки экологик кўрсаткичлари белгилаб туришига шубҳа йўқ.\nАгарда биз Экологик ходимлар билан маҳалла ўртасида якдилликда ишлар амалга оширилса, шаҳримизнинг озодалиги менимча бир мунча яхшиланади. Шаҳарни тоза кўркам сақлаш учун “Экоҳашар” ташкил этиб туриш зарур. Шаҳарнинг, маҳалланинг обод бўлиши уша ерда истиқомад қиладиган кишиларнинг экологик маданиятига боғлиқ.


Дунёдаги миллиардерларнинг умумий бойлиги бир йил ичида 388 млрд долларга камайди\n22:17 / 08.11.2019\n2018 йилда дунёда доллардаги миллиардерлар сони 2101 нафарни, яъни 2017 йилгига нисбатан 57 нафар камроқни ташкил қилди. Уларнинг умумий бойлиги ҳам 388 млрд долларга камайиб, 8,5 трлн долларни ташкил қилган. Бундай маълумотлар PwC халқаро консалтинг компанияси ва Швейцариянинг UBS банки экспертлари томонидан тайёрланган анъанавий ҳисоботда келтирилган.\nТаҳлилчилар бундай салбий натижага “кучли доллар” ва “бозорлар беқарорлиги” сабаб бўлганини айтишган. Барча миллиардерларнинг 233 нафарини аёллар ташкил қилиб, уларнинг сони 5 йил ичида 46 фоизга кўпайган.\nОсиёда миллиардерлар сони 5 йиллик ўсишдан кейин биринчи марта камайган бўлса, АҚШда эса аксинча кўпайган. Осиё-Тинч океанида миллиардерлар сони 2017 йилга нисбатан 7,4 фоизга камайган, аммо умумий ҳисобда ушбу минтақада улар энг кўпни ташкил қилган – 754 киши. Бу борада 2-ўринда Шимолий ва Жанубий Америка бўлиб, ушбу минтақада миллиардерлар 749 нафарни (ўсиш 4,8 фоиз) ташкил қилган. Европалик миллиардерлар сони эса 4,9 фоизга камайиб, 598 нафарни ташкил қилган.\nДавлатлар бўйича олинадиган бўлса, АҚШда бир йил ичида миллиардерлар сони 22 нафарга, уларнинг умумий бойлиги эса 14,3 млрд долларга кўпайиб, 3,111 трлн долларга етган.\nХитойда эса, аксинча, 2018 йилда 48 киши миллиардерлар қаторини тарк этиб, уларнинг умумий сони 325 нафарни, умумий бойлиги эса 982,4 млрд долларни ташкил қилган.\nГерманияда 114 миллиардер бор бўлиб, уларнинг бойлиги 500,9 млрд долларни ташкил қилган.\nРоссияда эса миллиардерлар сони бир йилда 3 нафарга камайиб, 98 нафарни, уларнинг умумий бойлиги эса 421 млрд долларни ташкил қилган.\n09:51 / 25.10.2020\nДунёдаги энг кекса миллиардерлардан бири вафот этди\nApple раҳбари Тим Кук миллиардерга айланди


Навоий вилояти ҳокимига ўринбосар ва биринчи ўринбосар тайинланди | Qalampir.uz\nНавоий вилояти ҳокимига ўринбосар ва биринчи ўринбосар тайинланди\nЖамият\t30 Апрель 08:56 6102\nТўлқин Тўймуродович Отамуродов Навоий вилояти ҳокимининг биринчи ўринбосари, Саъдулла Мирзаевич Мирзаев ҳокимнинг ўринбосари этиб тайинланди. Бу ҳақда ҳокимлик Матбуот хизмати хабар бермоқда.\nМаълум қилинишича, Тўлқин Тўймуродович Отамуродов Навоий вилояти ҳокимининг иқтисодиёт ва тадбиркорлик масалалари бўйича биринчи ўринбосари лавозимига тайинланди.\nТўлқин Отамуродов 1982 йилда Бухоро вилоятида туғилган. 2002 йилда Тошкент молия институти, 2005 йилда эса Ўзбекистон Республикаси Банк-молия академиясини ҳамда 2015 йилда “Sun Yat-Sen” университетини (Хитой) тамомлаган.\nОтамуродов мазкур лавозимга қадар “Микрокредитбанк” акциядорлик тижорат банки бошқарув раисининг биринчи ўринбосари лавозимида фаолият олиб борган.\nСаъдулла Мирзаевич Мирзаев Навоий вилояти ҳокимининг туризм, спорт, маданият, маданий мерос ва оммавий коммуникациялар масалалари бўйича ўринбосари – туризм ва спорт бош бошқармаси бошлиғи лавозимига тайинланди.\nСаъдулла Мирзаевшу давргача Навоий вилояти статистика бошқармаси бошлиғи лавозимида ишлаб келган. Ўзбекистон Республикаси Банк-молия академиясининг магистри. Иш фаолиятини Нурота туманидаги 20-умумий ўрта таълим мактаби ўқитувчиси сифатида бошлаган. Маълумоти бўйича мутахассислиги иқтисодчи, молиячи.\n03 Декабрь 14:30 61134\n03 Декабрь 15:41 45317\n03 Декабрь 20:24 41230\n03 Декабрь 17:49 34634\n04 Декабрь 11:13 28180


АҚШ аэропортида илмоқли саволлар – Langar Law Firm\nLangar Law Firm > Uncategorized > АҚШ аэропортида илмоқли саволлар\n* Қуйида берилган маълумотлар ҳуқуқий маслаҳат эмас. Иммиграция ҳуқуқи бўйича саволларингиз бўлса адвокат билан боғланинг.\nПаспортингизга АҚШ визаси урилди. Хурсандсиз. Авиачипталарни олдингиз. 15 соатлик учишдан сўнг самолёт Ню Йоркнинг ЖФК аэропортига қўнди. Ҳаяжондасиз. Бир неча дақиқадан кейин сизни оилангиз ёки дўстингиз кутиб олади. Аммо аэропортда иммиграция хизмати ходими сизни АҚШга киритилмаслиги, қисқа муддат ичида Ўзбекистонга қайтиб кетишингизни буюриши мумкин. Бундай ҳолат кўпинча иммиграция хизмати ходими берган саволларга қониқарсиз жавоб берганингиз учун келиб чиқади. Ҳўш, АҚШ аэропортида иммиграция хизмати ҳодими саволларига жавоб беришда нималарга эътибор бериш керак?\nСамолёт АҚШга қўнганидан кейин\nСамолёт АҚШга қўнганидан кейин барча йўловчилар белгиланган йўлакчалардан юриб, иммиграция ходими (аниқроғи CBP [Customs and Border Protection – Божхона ва чегара назорати] ходими) ўтирган жойга борадилар. Аэропортлар АҚШга кириш пункти (port of entry) ҳисобланади. Кириш пунктидан ўтиш учун иммиграция ходими ўтирган жойга борасиз. Бу ерда иммиграция ходими йўловчининг АҚШга кириб келиш учун рухсати борлигини аниқлаш учун паспорт, виза ва бошқа ҳужжатларни текширади. Орқасидан АҚШга нима мақсадда келганингизни сўраши мумкин. Бармоқларингиз изи (ten-printed fingerprinting) ва камерага расмингиз олинади.\nБу жараёнда ҳеч қандай муаммо чиқмаса, иммиграция ходими паспортингизга муҳр босиб беради (passport admission stamp). Муҳрда виза тури ва кетиш санаси кўрсатилган бўлади. Бу нуқтадан кейин аэропортдан чиқиб кетишингиз мумкин.\nИммиграция ходими ҳаммадан шубҳа қилади\nУмуман олганда иммиграция ходими билан суҳбат ҳеч-қандай муаммосиз ўтади. Аммо уларга чагарадан кириб келаётган ҳар бир кишидан шубҳа қилиш уқтирилган. Иммиграция ходимининг биринчи вазифаси хавфсизликни таъминлаш. Шу сабабли, сиз узатган ҳужжатда кўрсатилган исмни турли маълумотлар базасидан ўтказадилар. Бу билан текширилаётган киши аввал иммиграцион қонунчиликни бузганми, жиноий гуруҳ аъзоси сифатида танилганми каби мезонлар бўйича текширади.\nИммиграция ходимининг саволлари\nИммиграция ходимининг асосий вазифалари ичига АҚШга нима мақсадда келаётганингизни аниқлаш киради. Масалан, сизга ноиммиграцион виза берилган бўлсаю (B1, B2, F1 ва ҳкз.), сиз эса АҚШда доимий қолиб кетишни ният қилганингиз аниқланса, сизга АҚШга киришга рухсат берилмайди. Буни аниқлаш учун иммиграция ходими сизга саволлар бериши мумкин. Энг кўп сўраладиган саволларни яқиндан ўрганиб чиқиб, уларга аниқ ва лўнда жавоб беришингиз керак.\nИммиграция ходими сизга ҳар қандай савол бериши мумкин. Сизга берилган виза ва АҚШга қандай иммиграцион мақсад билан келганингизни аниқлаш учун энг кўп бериладиган саволлар орасида қуйидагиларни санаб ўтиш мумкин:\n“Америкага нима мақсад билан ташриф буюрдингиз?” (“Why are you visiting the United States?”) – Сизнинг жавобингиз Тошкентда сизга берилган визага мутаносиб бўлиши керак. Масалан, агар сизга туристик виза берилган бўлса (B1 ёки B2), унда Америкага ишлаш учун ёки узун муддатли ўқиш учун келганингизни айтсангиз, унда сизга виза берилмаслиги, ва қисқа муддат ичида АҚШни тарк этиш буюрилиши мумкин. Демак, агар B1 визаси берилган бўлса, унда “АҚШга саёҳат қилиш учун келдим,” қабилида жавоб беришингиз керак.\n“Америкада қаерда истиқомат қиласиз?” (“Where will you be staying?”) – Бу саволни бериш билан иммиграция ходими сиз АҚШга аниқ режа ва мақсад билан, олдиндан тайёргарчилик кўриб келганингизни аниқлашга ҳаракат қилади. Агар сиз қаерга бориб жойлашишингизни билмасангиз, демак аниқ режа билан келмаганингиз иммиграция ходимида шубҳа уйғотиши, сизга кўпроқ савол бериши ва умуман сизни чуқурроқ текширувдан ўтказиши мумкин (бу ҳолат қуйида батафсилроқ муҳокама қилинган).\n“Кимни кўришга келдингиз?” (“Who will you be visiting?”) – Бу саволдан мақсад ҳам сиз Америкага келишдан олдин пухта ўйлаганмисиз, келиб қаерда туриш режасини қилганмисиз, каби саволларга жавоб топиш.\n“Америкада қанча муддат қоласиз?” (“How long will you be staying?”) – Бу савол билан иммиграция ходими сиз Америкада визада рухсат берилган муддатдан узоқ қолиб кетмаслигингизга ишон ҳосил қилишдан иборат. Сизга бизнес мақсадлар учун B1 визаси берилган бўлсаю,сиз жавоб беришда “Палончи университетда MBA йўналиши бўйича ўқиб, кейин қайтаман, ” деб жавоб берсангиз, сизга киришга рухсат берилмаслиги мумкин.\nЖавобларингиз қониқарли деб топилмаганда\nЮқорида санаб ўтилган илмоқли саволларга берган жавобларингиз қониқарли, деб топилмаса, иммиграция ходими сизни чуқурроқ текширувдан (secondary inspection) ўтказиши мумкин. Бунда иммиграция ходими сизни алоҳида хонага таклиф қилиши, кўпроқ савол бериб батафсилроқ жавоб беришингизни талаб қилиши, сумка, смартфон ва ноутбук каби буюмларингизни текшириши мумкин.\nСумка ёки попкангиздаги буюмлар, смартфон ва ноутбук ичидаги маълумот сизга АҚШга киришга рухсат берувчи виза турига мутаносиб бўлиши керак. Масалан, B1/B2 ноиммигрант визаси билан турист сифатида АҚШга келаётган бўлсангизу, аммо сумкангиздан ишга топшириш учун принтердан чиқарилган резюме нусхалари чиқса, унда сиздан АҚШга ноиммигрант сифатида эмас, балки доимий қолиб кетиш нияти билан келаяпти, деб шубҳа қилишади ва натижада АҚШга киритилмаслигингиз мумкин. Ёки бўлмаса, АҚШга F1 визаси билан кириб келаётган бўлсангиз ва сумкангиздан тўй либоси чиқиб келса, демак АҚШда турмуш қуриб, доимий қолиб кетиш нияти билан келаяпти, деган шубҳа билан сизга киришга рухсат берилмаслиги мумкин.\nҲуқуқларингиз чекланганлигини унутманг\nАэропорт кириш пунктида чет эл фуқароларининг ҳуқуқлари чекланган бўлади. Масалан, кириш пунктида адвокат хизматидан фойдаланиш ҳуқуқига эга эмассиз. Кириб келиш вақтида бериладиган саволларга жавоб беришга қийналсангиз ҳам адвокатга қўнғироқ қилиш ҳуқуқига эга эмассиз. Иммиграция ходими истаган саволини бериши мумкин. Хатто сиздан ўта шахсий ва баъзан камситувчи ёки ҳақоратомуз туюладиган саволлар сўралиши мумкин. Савол нима бўлишидан қатъий назар, ҳар доим мулойим ва хотиржам бўлинг, қўпол жавоб берманг, ваҳимага тушманг.\nБордию иммиграция ходими сизга АҚШга киришга рухсат бермаса, сиз бу қарор устидан судга шикоят қилиш ҳуқуқига эга эмассиз. Фақат бир ҳолатда ишингиз иммиграция судида кўриб чиқилиши мумкин—кириш пунктида сиз ўз ватанингизга қайтишдан қўрқиб, сиёсий бошпанага мурожаат қилиш ниятингиз борлигини айтсангиз. Бу ҳолатда ишингиз иммиграция ишлари бўйича судда кўриб чиқилади.\n* Юқорида берилган маълумотлар ҳуқуқий маслаҳат эмас. Иммиграция ҳуқуқи бўйича саволларингиз бўлса адвокат билан боғланинг.


19 май 2021, Тошкент вақти: 07:30\nBrandson ширкати матбуот хизмати раҳбари Екатерина Долгихнинг Озодликка айтишича, Фарғонанинг рамзини (чапда) яратишда “Чарующая Россия” миллий туризм брендидан фойдаланилган.\nЎзбекистон Туризмни ривожлантириш агентлиги Фарғонанинг сайёҳлик рамзи плагиат бўлиб чиққач, уни ўзгартиришга қарор қилди. Россиянинг Brandson бренд агентлиги Ўзбекистон томонини Фарғона учун сайёҳлик рамзини яратишда кўчирмачилик қилганликда айблаши ортидан қўмита шундай қарорга келган.\nАйни пайтда Ўзбекистондаги етакчи партия саналган ЎзЛиДеПнинг “Ўзбекистон келажаги учун бирлашайлик” видеоролиги ғояси ҳам Туркия президенти Ражаб Таййиб Эрдўғоннинг “Ак Партияси” ролигидан ўғирлангани ҳақидаги иддаолар ўртага чиққач, унинг намойиши бекор қилинган.\nШу ой бошида Фарғона вилояти “Ferghana. Enjoy the Beauty” (“Фарғона. Гўзалликдан баҳра ол”) деб номланган сайёҳлик брендини эълон қилган эди.\nЎзбекистон Туризмни ривожлантириш давлат қўмитаси матбуот хизмати ўшанда вилоят ҳокимлиги томонидан тасдиқланган логотипда “ривожланаётган экотуризм водийни ўраб турган тоғлар орқали, гастрономик ва агротуристик соҳалар - ёрқин қизил анор кўринишида, маданий-маърифий туризм - кўк гумбазлар ва Фарғона дўппиларидаги нақшлар орқали тасвирланган”ини билдирганди.\nЛоготипнинг юмалоқ шакли гўё риштонлик усталарнинг сопол лаганини ёдга солади, ундаги ранглар эса, Марғилон ипаги рамзидир.\nЛекин, Россиянинг Brandson бренд агентлиги Ўзбекистон туризм агентлигини Фарғона вилояти учун сайёҳлик рамзини яратишда кўчирмачилик қилганликда айблаб чиқди.\nBrandson ширкати матбуот хизмати раҳбари Екатерина Долгих Озодлик билан суҳбатда Ўзбекистон томони Фарғона сайёҳлик рамзини яратишда Россиянинг “Чаруюшая Россия” миллий туристик бренди ғояси ўғирланган бўлиши мумкинлигини айтди.\n- Яқинда Фарғона саёҳлик рамзи эълон қилингани ҳақдаги хабарга кўзимиз тушди. Қарасак, биз яратган “Чарующая Россия” миллий туризм брендининг ҳудди ўзи. Ранглар ўзгарган, лекин майда деталларигача бизники. Биз ҳозир Ўзбекистон томонидан нимага Фарғонанинг рамзи бизникига бу қадар ўхшаш бўлиб чиққани ҳақида тушутириш беришларини хоҳлаяпмиз, - деди Екатерина Долгих.\nЎзбекистон Туризмни ривожлантириш давлат қўмитаси матбуот хизмати эса Озодликка бу юзадан бундай тушунтириш берди.\n- Фағонада танлов ўтказилган эди ва муаллиф ижодий ишларни тақдим этиш вақтида, ўзининг оригинал иши эканини айтганди. Ҳозир бу рамзни танлаш жараёни юзасидан тафтиш ўтказилади. Муаллиф устидан судга шикоят қилиш масаласи ҳам кўрилмоқда. Ҳозир Фарғона логоси бекор қилиниб, янги лого танлаш бўйича янги танлов эълон қилинади, - деди Ўзбекистон Туризмни ривожлантириш давлат қўмитаси матбуот хизмати мулозими.\nКўчирмачилик жанжали марказида қолаётган фақат Ўзбекистон Туризмни ривожлантириш давлат қўмитаси ёки Фарғона ҳокимияти эмас.\n"ЎзЛиДеП" Туркиянинг "Ак Партия"си клипидан нусҳа олганми?\nЎзбекистондаги етакчи партия саналган Ўзбекистон Либерал- Демократик партияси -ЎзЛиДеП учун тайёрланган видеоролик ҳам Туркиядаги етакчи партиянинг ролигига ўхшаш бўлиб чиққани учун унинг намойиши бекор қилинган.\n“ЎзЛиДеП”нинг ҳали ҳеч қаерда намойиш этилмаган видеоролигини Troll.uz Facebook саҳифасида Туркиянинг “Ак Партияси” ролигига солиштириб, 22 ноябрь куни эълон қилди.\nКлип ғояси ҳам, кадр ортида ўқилган матн ҳам Туркиядаги “Ак Партия” видеоролигига ўхшашлиги кўриниб турибди.\nЎзбек киноюлдузлари ва улкан массовка жалб этилган ҳолда Ўзбекистоннинг бир қанча шаҳарларида олинган роликни Troll.uz га ким сиздиргани маълум эмас.\nTroll.uz ролик муаллифлари ундан клипни саҳифасидан ўчириб ташлашни сўрашгани ҳақда ёзди.\n“Бу видеони олиб ташлаш талаб қилинди. Видео муаллифларига кўра, видео бир йил аввал олинган. Бу тўлиқ версия эмас ва у тасдиқланмаган ва намойиш ҳам этилмаган. Бунинг сабабларидан бири унинг туркча версияга ўхшашлиги бўлса керак. Шу муносабат билан видеоклип "KuchirmaProdakshn" сифатида малакаланмайди, чунки расман намойиш этилмаган. Лекин бир неча шаҳарларда олинган видеонинг миқёсига қараб, унда иштирок этган одамларнинг вақти ва кучини ўйлаб ўчирмадим”, - деб ёзди troll.uz.\nОзодлик плагиат иддаолари юзасидан Ўзбекистон Либерал-демократик партияси матбуот хизматига боғланди.\nПартия масъулларидан бири Озодликка “биз томондан бундай клип яратилган эмас” деб жавоб қилди.\nҚилвир шифокор, фарзандкуш ота ва “плагиатор” шоир\nЎзбекча қўшиқнинг “ўғирлангани” қирғиз ижодкорлари норозилигига сабаб бўлмоқда\nНизомий университетининг тўрт ўқитувчиси плагиатда айбланмоқда\nЎзбекистонда Ногиронлар ҳуқуқлари тўғрисидаги конвенция ратификация қилинади\nШаҳрисабзда мактаб директори ва ўқувчиси ТикТокдаги видео устидан судлашмоқда\nҚўнғир айиқнинг ўлдирилиши: Фаоллар ноёб ҳайвонларни овлашни тақиқлашга чақирмоқда\nАндижон шаҳри марказида уй бузган пулсиз қурувчи айби билан 18 оила кўчада қолди


Прага аэропортига Вацлав Ҳавел номи берилади\nЧехия ҳукумати Прага халқаро аэропортига марҳум президент Вацлав Ҳавел номини беришга рози бўлди. Транспорт вазири Павел Добес Рузине аэропортини расман Ҳавел номига ўзгартиришни 5 октябр собиқ президентнинг 76 йиллиги кунида амалга оширишни таклиф қилди.\nБундан аввал ҳукумат жамоатчиликнинг аэропортга Ҳавел номини бериш таклифини салбий қабул қилди, лекин Интернтеда бу ҳақдаги сўровнома остига 82 мингга яқин одам имзо қўйгач, бунга рози бўлди. Ҳавелнинг рафиқаси ва укаси мазкур қарорни қўллаб-қувватлади.\nСобиқ диссидент, ёзувчи Ҳавел 1989 йилдаги Бахмал инқилобига етакчилик қилган, 1989 йилдан 1992 йилгача Чехословакия, мамлакат Чехия ва Словакия давлатларига ажралгач эса, 1993 йилдан 2003 йилгача Чехия Республикаси президенти бўлган.\nВацлав Ҳавел 2011 йилнинг 18 декабр куни Прагада вафот этди.


29 сентябр 2021, Тошкент вақти: 07:31\nНурмат Отабеков, Коронавирусга қарши кураш штаби аъзоси, санитария-эпидемиологик осойишталик ва жамоат саломатлиги хизмати бошлиғи ўринбосари .\nЎзбекистон расмийларига кўра, кунига 130−140 минг киши COVID-19 касаллигига қарши эмланяпти. Ҳозирга қадар мамлакат бўйлаб 4,2 млн. дозадан ортиқ вакцина ишлатилган. Деярли 700 минг киши эмлашнинг тўлиқ курсини якунлаган.\nБу ҳақда 6 июль куни Коронавирусга қарши кураш штаби аъзоси, санитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков баёнот берди.\nЭмлаш суръатларини суст деб баҳолаган Нурмат Отабеков касалликнинг олдини олишга қаратилган бу чорани мажбурий қилиш керак, деган ғояни қувватлашини билдирди. Ҳозирча эса, Ўзбекистонда COVID-19га қарши эмлаш ихтиёрий ва текиндир.\nБир тумандаги вазият\nАндижон вилоятининг Шаҳрихон туманида, рамий маълумотларга қараганда, 227,5 минг киши яшайди. Шаҳрихонлик врач-блогер Отабек Аҳлиддиновнинг 7 июлда Озодликка билдиришича, шу кунда тумандаги 3 та поликлиника, 6 та ҚОП (Қишлоқ оилавий поликлиникаси) ва 6 та ҚВПда (Қишлоқ врачлик пункти) аҳоли COVID-19 га қарши эмланмоқда. Шу кунгача туман бўйлаб 50 минг киши вакцина олиб бўлган. Врачнинг айтишича, вакцина тақчиллиги йўқ:\n“Эмлаш иши билан бевосита шуғулланаётган ҳамкасбларимнинг айтишича, бу масала кундалик назоратда, ишлатилган вакциналар ўрни янги дозалар билан мунтазам тўлдирилмоқда, вакциналарни сақлаш учун шароитлар ҳам етарли”.\nШаҳрихонлик врачнинг айтишича, COVID-19 га қарши эмлаш ихтиёрийдир. Ҳатто баъзи мамлакатларда бўлгани каби, тиббиёт ходимлари ҳам вакцина олишга мажбур эмас.\nЭмлаш жараёнининг умумий манзарасини Коронавирусга қарши кураш штаби аъзоси Нурмат Отабеков 6 июль куни ўтказилган брифингда мана бундай тасвирлаб берди:\n“Биз шу йилнинг 1 апрелидан бошлаб, ёши 65 дан юқори бўлганларни, сурункали касаллиги борларни, тиббиёт ходимларини, ўқитувчиларни, мактабгача таълим муассалалари ходимларини, кейинчалик эса, олий ва ўрта махсус таълим муассасалари ўқитувчиларини, эндиликда Тошкент шаҳри, Тошкент вилояти, Самарқанд вилоятида ёши 18 дан юқори бўлган аҳолини эмлашга рухсат бердик”.\nНурмат Отабеков кейинги пайтларда ўлим ҳолатлари кўпайганини тан олди:\n“Ҳақиқатан ҳам кейинги икки ҳафта мобайнида ҳар куни 3-4 беморнинг ҳаётдан кўз юмаётгани ҳақида хабар топаяпмиз. Аксарият ҳолатларда сурункали касаллиги бор беморлар: қандли диабет, нафас олиш тизимида муаммоси борлар, онкологик касаллиги, юрак қон-томир тизимида касаллиги борлар вафот этяпти”.\n"Эмланмаганлар вафот этмоқда"\nНотиқнинг айтишича, COVIDдан вафот этганлар вакцина олмаган беморлардир:\n“Минг афсуски, ҳозирги кунда касаллик туфайли оғир аҳволда шифохонага тушиб, ҳаётдан кўз юмаётганларнинг қарийб барчаси эмланган эмас”.\nНутқи давомида Нурмат Отабеков нега “қарийб” деган сўзни ишлатганини изоҳламади. Бироқ бироздан сўнг бундай деди:\n“Ҳаётдан кўз юмганлар орасида биронта ҳам шу касалликка эмланганлар йўқ”. Нурмат Отабековнинг айтишича, “касалликдан азият чекаётганлар эмланмагани учун афсус-надомат чекмоқда”.\n6 июль куни Олий Мажлис Қонунчилик палатасининг бир қатор депутатлари коронавирус бўйича вазиятни барқарорлаштириш учун республикада мажбурий эмлаш киритилиши тарафдори эканликларини айтишган. Депутатларнинг фикри O'zbekiston 24 телеканалининг “Тараққиёт формуласи” кўрсатувида янграган.\nМажбурий эмлаш - тўғри ғоя?\n6 июль кунги брифингда Коронавирусга қарши кураш штаби аъзоси Нурмат Отабеков қўлидаги ёзма саволларни ўқиб, уларга жавоб берди. У ўқиб эшиттирган саволлардан бирида эмлашни мажбурий ва пуллик қилиб қўйса бўлмайдими, деб сўралган.\nНурмат Отабеков ўзи ўқиб эшиттирган саволга ўзи бундай жавоб берди:\n"Менинг фикримча, мажбурий эмлаш — бу тўғри ғоя. Чунки биз ўзимизни эмлаш орқали ҳимоя қиламиз. Эмланиш орқали биз нафақат ўзимизни, балки атрофимизни ҳам касалликдан ҳимоя қиламиз. Эҳтимол, Россиянинг тажрибасини қўллаш керак, у ерда эмланмаганларга иш жойига боришга рухсат берилмайди".\nНурмат Отабековнинг айтишича, унинг ўзи 3 марта вакцина олган ва касалликка қарши иммунитети шаклланганганини тадқиқотлар кўрсатган. Отабеков бундан бир йил муқаддам, 2020 йилнинг июлида коронавирусга чалинган эди.\nЭмлашга оид шубҳалар\nКоронавирусга қарши кураш штаби аъзоси, санитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков 6 июль кунги брифингда айтганларининг умумий мазмуни эмлаш зарурлигини уқтириш бўлди. Бироқ жамиятда эмлашга нисбатан скепсис ҳануз кучли.\nАндижонлик врач Отабек Аҳлиддинов эмлашнинг мажбурий бўлишига қаршилар ўз позициялари ҳимояси учун нима деяётганига тўхталиб, бундай деди:\n“Ҳамкасбларим орасида эмлаш мажбурий бўлмаслиги керак, деб ҳисоблайдиганлар бор. Уларнинг фикрича, ҳозирча эмлаш ихтиёрий бўлиб туриши, эмланиш натижаларини кўриш керак, агар касаллик тарқалишига эмланиш тўсқинлик қилиши исботланса, ана ундан кейин мажбурий эмлашни бошлаш мумкин”.\nЖССТ: Вакцина муҳим восита, бироқ барибир ниқоб тақинг!\nЖаҳон соғлиқни сақлаш ташкилотининг (ЖССТ) Ўзбекистондаги вакили Лианне Куппенс шу йилнинг мартида COVID-19 га қарши вакцина ҳақида гапираркан, бундай деган эди:\n“Вакцина касалликнинг оғир кечиши олдини олади. Бироқ у коронавирус юқишидан сақлаши ҳозирча тасдиқланган эмас”.\nЖССТ нинг Ўзбекистондаги вакили карантин чораларига қатъий риоя қилишга чақирган.\nАйни пайтда ЖССТ “Вакциналарни COVID-19га қарши курашда ўта муҳим янги восита”, деб ҳисоблашини, бироқ яқин келажакда тиббий ниқоблардан фойдаланиш, ижтимоий масофа сақлаш, кўпчилик йиғилган жойларга яқинламасликни ўзининг расмий сайтида уқтирган.\nСўнгги маълумотларга қараганда, Ўзбекистонда коронавирус инфекцияси қайд этилганлар сони, 2021 йил 6 июль ҳолатига кўра, 114 минг 39 нафарга етган.\n5 июль куни Республика махсус комиссияси мамлакатдаги коронавирус инфекцияси билан боғлиқ эпидемиологик барқарорликни таъминлаш мақсадида барча турдаги оммавий байрам тадбирлари, спорт мусобақалари, шунингдек, концерт, фестиваль, театр ва кино дастурлари вақтинча тўхтатишга қарор қилди.


Бундан зўри бўлмайди: Forbes версиясига кўра “олтин” тўйлар » Скачать музыку бесплатно новинки музыки 2016-2017\n“Ҳашамдор тўй” тушунчаси нимани англатади? Forbes XXI асрнинг энг кўп маблағ сарфланган тўйларини ҳисоблаб чиқди. Шон Паркер ва Александра Ленас Facebook асосчиларидан бири Шон Паркер ва келин қўшиқчи Александра Ленас тўйларини фэнтези услубида безашга қарор қилдилар.Жуфтлик Оскар мукофотини қўлга киритган фильм “Узуклар қироли”нинг костюмлар бўйича рассоми Нгилу Диксонни стилист сифатида таклиф этишди. Меҳмонлар қадимий мактублар кўринишидаги безатилган таклифномалар олдилар. Байрам учун безаклар Калифорниянинг Биг-Сюр шаҳрида қурилди ва миллион долларга айланди.Кейинчалик Паркер қўриқхона ҳудудида ноқонуний тарзда тўйини нишонлагани учун Калифорния штатига яна 2,5 миллион АҚШ доллари ҳажмидаги жарима тўлашга мажбур бўлди.Никоҳ тўйи учун жами бўлиб 9 миллион сарфланди. Татьяна Навка ва Дмитрий Песков Россия президентининг матбуот котиби Дмитрий Песков ва фигуристка Татьяна Навканинг тўйи мана шу йилнинг август ойида Сочида бўлиб ўтди. Никоҳ маросимига 100 дан ортиқ меҳмонлар ташриф буюришди, уларнинг орасида машҳур сиёсатчилар, амалдорлар ва мусиқачилар бор эди.Маросим учун жами 600 минг доллар сарфланди. Тўйда олинган суратларда Песковни қўлидаги қимматбаҳо соат билан боғлиқ жанжалларни ҳисобга олмаганда, спортчининг фикрига кўра, маросим “таъсирли ва ёқимли” ўтди.Асал ойини Навка ва Песков гап-сўзларга қараганда, ижараси бир ҳафа учун 26 миллион рубль бўлган Сардиниядаги яхтада ўтказдилар. Челси Клинтон ва Марк Мезвински АҚШнинг собиқ президенти Билл Клинтоннинг ягона қизининг тўйи қатъий равишда сир тутилди.Челси ва Марк 2010 йилда Райбек (Нью-Йорк штати) да турмуш қурдилар. Маросимда шаҳар олиб чиқувчи йўл ва унинг тепасида жойлашган ҳаводаги ҳудуд ҳам ёпиб қўйилди. Меҳмонларга махсус идентификацион билакузуклар тарқатилди. Тўй учун хизмат қилган кейтеринг компанияларининг ҳақи 750 минг долларга тушди. Никоҳни нишонлаш учун жами бўлиб 5 миллион доллар сарфланди.Ўтган йили жуфтлик фарзандли бўлишди. Мана шу кунларда маълум бўлишича, Челси ва Марк иккинчи фарзандни кутишяпти. Дональд Трамп ва Мелания Кнаусс Модель Мелания Кнаус билан 2005 йилдаги никоҳ бизнесмен Дональд Трамп учун учинчиси ҳисобланади. Бироқ маросим нишонланиши бўйича аввалгиларидан қолишмайди.Келин Christian Dior нинг 100 минг долларлик либосида меҳроб олдига борди, тўй учун тахминан миллион доллар сарфланди. Пол Маккартни ва Хизер Миллс Жаноб Полнинг Хизер Миллс билан учинчи тўйи ўрта аср Ирландия қасрида бўлиб ўтди. Маросим эса ҳинд услубида ташкил этилди. Кечада меҳмонларга завқ берган мушакбозлик нарҳи 100 минг фунт стерлингга айланди. Меҳмонлар орасида Ринго Старни кўриш мумкин эди, табиийки, байрамда Beatlesнинг хит қўшиқлари янгради. Байрамнинг умумий нарҳи 3 миллон долларга тенг бўлди.Афсуски, 4 йилдан кейин юз берган ажрашиш бундай чиройли ва сокин бўлмади: Миллс Маккартни бойлигининг бир қисмини суд орқали ундиришга ҳаракат қилди. Андрей Мельниченко ва Александра Николич «Еврохима» компанияси директорлар кенгаши раиси, Forbes рўйхатининг доимий иштирокчиси Андрей Мельниченко 2005 йилда югославиялик модель ва қўшиқчи Александра Николичга уйланди.Маросим 30 миллион долларга тушди. Тўйга 300 та меҳмон таклиф қилинди. Келин-куёв улар учун ўзлари либос танладилар: аёллар учун кўйлаклар, эркаклар учун эса Armani смокинглари. Келин Vera Wang кўйлагини кийди. Лайза Минелли ва Дэвид Гест Айтишларича, Минелли ва Гестнинг тўйи “Грэмми” тақдирлаш маросимига ўхшаш бўлган. У Нью-Йоркдаги Regent меҳмонхонасида бўлиб ўтди. Элизабет Тейлор келиннинг дугонаси бўлди.Маросимни Тони Беннетт олиб борди, меҳмонлар орасида Миа Фэрроу ва Даяну Россни кўриш мумкин эди.Никоҳ бор-йўғи бир ярим йил давом этди ва жанжалли ажрим билан якунланди. Ваниша Миттал ва Амит Бхатиа Ҳинд тўйлари нафақат энг ранг-баранг, баъзида энг қимматлари ҳамдир. 2004 йилда ҳинд металлургия магнатининг қизи Лакшми Миттал банкир Амит Бхатиага турмушга чиқди.Жуфтлик тўйни Парижда нишонлашди, у ерга мингга яқин дўстлари ва қариндошларини олиб боришди.Байрам бир ҳафта давом этди ва унга 60 миллион доллар сарфланди. Меҳмонлар Тюильри боғи бўйлаб сайр қилдилар, Кайли Миноуг ижросидаги жонли ижрони тингладилар. Байрам давомида меҳмонларга жами бўлиб 6000 та таом тортилди, 300 нафар вегетариан меҳмонлар учун махсус таомлар Ҳиндистондан самолётда ҳар куни етказиб берилди.2003 йилда Ваниша Миталл турмуш ўртоғи билан ажрашиш учун ариза берди. Шристи Миттал ва Гулража Бехл Митталлар оиласи тушунишимиз бўйича тўйларга пулини аямайдиганлардан. 2013 йилда ҳиндистонлик сармояли банкир Гелраж Бехл Прамода Миталнинг қизи ва Лакшми Миталнинг жияни Шристи Миталга уйланди.Куёв тўйга оппоқ отда кириб келди.Мазкур тўй учун 82 миллион долларга яқин пул сарфланган. Каталонияда бўлиб ўтган маросим учун 200 киши хизмат кўрсатди. Шампань ичимлигининг ўзи 160 минг долларга тушди, олти қаватли торт эса 60 кг ҳажмга эга эди. Прия Сачдев ва Викрам Чатвал Модель Прия Сачдев ва собиқ актёр ҳамда миллионер Викрам Чатвалнинг никоҳ тўйи 2006 йилнинг февралида бўлиб ўтди. Улар тўйларини ўн кун давомида Ҳиндистоннинг учта турли шаҳарларида нишонлашди.Маросимга АҚШнинг собиқ президенти Билл Клинтон рафиқаси Хиллари Клинтон билан, модель Наоми Кэмпбелл, актёр Харрисон Форд, “пўлат қироли” Лакшми Миттал ва Ҳиндистоннинг бош вазири Манмохан Сингх ташриф буюрдилар.Филлар устидаги поло ва Mughal сузиб юрувчи саройидаги бал меҳмонларга завқ бағишлади.Викрам ва Прия 2011 йилда ажрим учун ариза беришди. Manba: xabardor.uz


Олтинхон тўранинг номи мусулмон Шарқида машҳур. Зеро, у асрлардан буён Мовароуннаҳрда ривож топган ислом дини илмий анъаналарини изчиллик билан хорижда давом эттирган улуғ инсондир. Ватандош олимларимиз хақида биз тўплаган маълумотлардан мукаммалроғи ушбу зот хақидадир. Олтинхон тўранинг номи мусулмон Шарқида машҳур. Зеро, у асрлардан буён Мовароуннаҳрда ривож топган ислом дини илмий анъаналарини изчиллик билан хорижда давом эттирган улуғ инсондир.\nСаййид Махмудхон Саййид Назирхон ўғли Тарозий 1895 йили Жанубий Қозоғистоннинг Ўзбекистонга туташ қадимий Тароз (ҳозирги Жамбул) шахрида таваллуд топган. Тароз ушбу минтақада қадимдан ривожланган машҳур шаҳарлардан хисобланиб, халкаро савдода ҳам ўз номига эга бўлган, шунингдек, Мовароуннаҳрдаги машҳур диний марказлардан бири ҳисобланган. Кейинчалик шахарнинг номи ўзгариб «Авлиё ота» деб аталган. Саййид Махмудхоннинг насаби Ўзганда ўтган Иликхонларга бориб тақалади. Бобурнинг ёзишича, «Фарғона вилоятида бу табақа муқтадо ва шайхулислом ва қози бўлиб келишган». Оталари Саййид Назирхон тўра қатағон йилларидан олдиноқ хибсга олиниб, бедарак кетган.\nСаййид Махмудхон ёшлигиданоқ ноёб истеъдоди ва ўткир қобилиятига эга бўлган. Ҳофиз ва Саъдий асарларидан кўп нарсаларни ёд олган, шунингдек, Қуръон тиловатига ҳам моҳир бўлган. У киши Тошкентдаги Кўкалдош, кейинчалик Бухоро мадрасаларида ўқиди, араб ва форс тилларини пухта эгаллади.\nУ кишининг Маккадаги шогирдларидан Мухаммад Қосим Аминнинг гувохлик беришича, Саййид Махмудхон 1917 йили юз берган сиёсий бесаранжомликлардан кейинги йиллари она шахри Авлиё отада мактабдорлик қилган. Сўнгра шаҳардаги мадрасада мударрислик вазифасига тайинланган. Олим сифатида шухрат топиб, номи атрофдаги Туркистон, Чимкент, Сайрам, Марки томонларда ҳам машҳур бўлиб кетган.\nСўнгра юртда бошланган сиёсий парокандалик туфайли кўп уламолар қатори, Саййид Махмудхон Тарозий ҳам таъқиб остига олинади. Бир муддат Фарғона водийси шахарларида яшириниб юради, бошпана излаб, Андижонга ҳам келади. Ўша йиллардаги ёшгина мулла йигит Абдулаҳад Азизов (шоир Анисий) у кишини кўрган ва суҳбатини олган. Унинг айтишича, 20-йиллари Саййид Махмуд Тарозий кундузлари қабристонда яшириниб ётар, тунда эса дўстларининг уйига келиб, суҳбат қурар эди.\nНиҳоят, Фарғона водийсида ҳам сиёсат танглашиб, Афғонистонга ўтиб кетишга мажбур бўлади. Бу - 1930 йилларнинг бошланиши эди. Саййид Махмудхон Афғонистондан муборак хаж сафарига бориб, ҳаж амалларини бажаргач, Хиндистонга келади ва Бомбайнинг мусулмонлар махалласида муқим туриб қолади. У шахардаги маҳаллий масжидлардан бирига имом-хатиб этиб тайинланади. Шу тарзда Бомбайда ўн йил истиқомат қилиб етук -тасаввуфшунос олим ва мухаддис бўлиб танилади, катта обру қозонади. Ушбу йиллар шеърий машқлар ҳам қила бошлайди.\nСаййид Махмуд Тарозий Бомбайда Қуръони каримни туркийнинг «ўзбекча лаҳжаси»га ағдарган биринчи таржимондир. Карочи, Лохур, Лакнав, Мултон каби мусулмонлар яшайдиган шаҳарларда «Тўра соҳиб», кейинчалик «Олтинхон тўра» тахаллуси билан машхур бўлиб кетади. Ўша йиллардан бошлаб араб ва ўзбек тилларида ғазаллар, кўпроқ мусаддаслар ёзади. Карочидаги «Таржимони афкор» уюшмасининг рахбари Аъзам Хошимий ҳаракати билан унинг мусаддаслари ва шеърлар тўплами 1953 йили биринчи марта «Мусаддасоти Махмудия» номи билан нашр этилади. Ушбу тўпламнинг сўзбошисида айтилишича, «Саййид Махмуд Тарозий хазратлари учун таърифга хожат йуқдур. Илму одоб сохасидаги мақомлари барчага аёндур».\nҲиндистонда бошланган ва Покистон давлатининг ташкил топиши билан тугалланган харбий-сиёсий нотинчликлар мухожирлар, жумладан, Саййид Махмудхон Тарозий -Олтинхон тўранинг ҳам оромини бузади ва ниҳоят, у Саудия Арабистонига келиб ўрнашади.\nОлтинхон тўранинг 40 йилдан ортиқ давом этган сўнгги илмий-исломий ва адабий-маърифий фаолияти муқаддас шахарлар — Маккаи мукаррама ва Мадинаи мунавварада кечди. Асосий асарлари шу ерда яратилди ва улар туфайли катта обрў-эътибор қозонди.\nДастлаб Маккада хусусий мактаб очиб, ватандошларимиз болаларига, шунингдек, махаллийларга ҳам дарс бера бошлайди. Ўшанда унинг кенг қамровли олим экани Арабистонда ҳам маълум бўлиб, хукумат томонидан Ҳарами шарифда дарс беришга таклиф қилинади. У кишининг олимлик истеъдоди, классик араб тилини чуқур билиши, нотиқлиги хақидаги хабар Саудия Арабистони подшохигача етиб боради. У зотнинг олимлик фаолиятини эътиборга олиб, Харамга мударрисликка тайинлайди ва бир неча йил мана шу мартабали лавозимда хизмат қилади.\nСаййид Махмудхон Тарозий, юртдошларимизнинг эътироф қилишларича, мухожирларнинг хақиқий маънавий суянчиғи эди. Хамюртларининг мусофир юртда бирон хаётий муаммоси бўлса, у киши подшоҳ ёки шахар амири қабулигача бемалол кириб, арз ва илтимос қила оладиган даражада обрў қозонган эди.\nДомла Тарозий арабчани билмайдиган туркийзабон халқларга исломга оид илмий ва одоб-ахлокда доир манбалар билан уларни ошно қилиш ва охир-оқибат бундай асарлар уларнинг севимли китоби бўлиб қолиши хақида кўпроқ ўйларди.\nШу мақсадда мусулмон оламида машхур бўлган ва тарбиявий аҳамиятга молик баъзи асарларни ўзбек тилига таржима қилади, уларни Ватанга юбориш йулларини қидиради. Айрим асарлари Ўзбекистонгача етиб келади. Бунинг натижасида олим биздаги дахрийлик тузуми оқибатида халқларимиз хаётида пайдо бўлган маънавий бўшлиқни бироз бўлса-да, тўлғазишга ҳисса қўшади. Китобларни арабчадан таржима қилар экан, уларни муҳим изоҳлар ва зарур шарҳлар билан тўлдиради. Алишер Навоий, Абдураҳмон Жомийнинг 40 хадис хақидаги форсча рисоласини изох ва шархлар билан рубоий шаклида ўзбекчага таржима қилиб, натижада «Арбаъин» номли мустақил асар яратгани каби, Олтинхон тўра ҳам тарбияга доир айрим арабий асарларни ўзбек тилига таржима қилиб ва муфассал шарҳлар билан нашр эттириб, мустакил асарлар яратади.\nЧунончи, «Риёз ас-солихин» китоби, гарчи шархлар билан қилинган таржима бўлса ҳам Олтинхон тўранинг муҳим асари ҳисобланади. У кишининг Қуръони каримнинг изохлар билан қилган таржимаси эса ўзбек тилига қилинган биринчи таржимадир. Тўра Сохиб Хиндистонда эканидаёқ бу машаққатли ишни бошлаб, ўн йил меҳнат қилган. Ушбу таржима аввал Хиндистон, сўнгра Покистонда, 1980 йили Саудия Арабистонида учинчи марта нашр қилинди. Олимнинг «Нур ул-басар» (Пайғамбаримиз ҳақида) асари ҳам муҳим тадқиқот бўлиб, 1964 йили Карочида, 1982 йили Мадинаи мунавварада нашр этилди ва ўша йиллариёқ хуфя тарзда бўлса ҳам Ўрта Осиё республикаларида ҳам тарқалди. Булардан ташқари, Расулуллоҳ ҳаёти, баъзи исломий қоидалар хақидаги асарлари ҳам мавжуд.\nХаммаси бўлиб, хозирда олимнинг 20 га яқин асари аниқланган. Улардан «Девони қасоиди Махмудия» асарида или ва одоб, она-Ватан ҳақидаги қасида ва назмлар жамланган. Карочида босилган «Мусаддасоти Махмудия» китобчасида Ватан ва унинг озодлиги хақида ёзилган жозибали мусаддаслари жам қилинган. Улардан айрим парчалар келтирамиз:\n«Замзамаи озодий» мусаддасидан:\n... Қани хорижга чиққан раҳнамолар, марду, майдонлар?\nМужоҳидлар, мудаббирзода туркистонлик ўғлонлар?\nНа бўлди ул Ватан йулида берган аҳду паймонлар?\nЖўнар соатда кўздин оқизилган бебаҳо қонлар?\nКолур токай асири фирқаи илҳод Туркистон,\nИлоҳи, қил карам, лутфингдин ўлсин шод Туркистон.\n«Шамоили Муҳаммадия» асарининг таржимасига бағишланган мухаммас-қасидадан:\nМуҳожирлар, ўқинглар, бир китоби мухтасардир бу,\nНабий авсофидин сизларга тўпланган гуҳардир бу,\nАсалдан ҳам асалдир бу, шакардин ҳам шакардир бу,\nўқилсин, ҳар даму кулфат учун даф асардир бу.\nМукаммал нахшан ул хазрати хайр ул-башардир бу.\n«Риёз ус-солиҳин»га бағишланган қасидадан:\nАссалом, эй аҳли миллат, марҳабо, эй аҳли дин.\nУммати маҳбуби Аҳмад, рахмати руйи замин,\nПайрави Қуръон ва Суннат хайрул мурсалин,\nСизлар-а бўлсин муборак муждаи жон офарин.\nМеҳрибон бўлди муҳожирларга раббил оламин,\nЛутфидин бўлди мутаржим бу Риёз ус-солиҳин.\nОлмонияда чиққан «Миллий Туркистон», Мисрда чиққан арабча «Савт ат-Туркистон» ва туркча «Озод Туркистон», шунингдек, Покистонда чиққан «Таржимони афкор» ва Истамбулда чиққан «Туркистон» журналларида Олтинхон тўранинг Ватан мадҳига бағишланган мақолалари ва ғазаллари муттасил босилиб турган. Уларда муаллиф Ватан озодлиги, истиқлоли учун барча ватандошларни бирдамликка чақиради, она-юрт ишқида куйиб ёнади, унинг гўзалликларини куйлайди. Домла Тарозий бир мақоласида шундай деб ёзади: «... Русия ила Чин ўртасида мустақил Туркистон давлати шартдир... Иншооллоҳ, бир кун келажак, Туркистонимиз миллий мустақиллигини олажак». Бу гаплар 1975 йили ёзилган. Бизнинг кунларда унинг ушбу гаплари худди башоратга ўхшайди. Вақти келиб, устознинг барча мақолаларини тўплаб, мустабид тузумдан озод бўлган халқимизга хадя этадиган кунлар насиб қилади, деган умиддамиз.\nВатандошларнинг эътироф этишларича, Олтинхон тўра Саудия Арабистонида яшовчи туркистонликларнинг маънавий рахбари эди. Бу ёруғ кунларга етиб келгунча Олтинхон тўрага ўхшаш не-не мунаввар ватандошларимиз, юртдан ташқарида бўлса ҳам Ватан озодлиги йулида захмат чекдилар, она юрт фироқида куйиб ёндилар. Олтинхон тўра бир гурух ҳаммаслаклари билан биргаликда Туркистондаги оғир мехнат шароити, пахта яккаҳокимлиги туфайли унга сепилган захарли моддалардан турли касалликлар тарқалаётгани хақида, умуман юртимизнинг умумжахон тараққиётидан орқада колаётгани хақида Саудия Арабистони ва бошқа чет эл матбуотида, турли радио тулқинларда чиқишлар қилиб турган.\n«Улуғ Октябр инқилоби» деб аталган 1917 йилдаги давлат тўнтаришининг 40 йиллиги муносабати билан 1956 йилдан СССРда бошланган кенг тарғибот-ташвиқот ишларига жавобан, бу найрангларни фош қилувчи чиқишларга Олтинхон тўра бошчилик қилган. «Таржимони афкор» журналининг муҳаррири Аъзам Хошимий: «Бу зот мухожирларимиз таржимонлиги соҳасида ўз вазифасини бажарган бир миллатпарвар ва ватанпарвардир», — деб ёзган эди.\nМана бу воқеа хам ғоятда эътиборлидир: маълумки, 1953 йили март ойида Сталин вафот қилди. Шу муносабат билан «Отамиз ўлди» деб кўз ёшлари тўкиб юрилган чоғда Олтинхон тўра ташвиқоти билан Саудия Арабистонидаги ватандошлар хурсандчилик митинги уюштиришган. Ўшанда Тура соҳиб Сталин ҳақида танқидий мусаддас ёзган ва тўпланганларга ўқиб берган.- Биз «Мусаддасоти Махмудия» рисоласида босилган бир юз йигирма байтдан иборат ушбу мусаддасни тўлалигича келтирамиз. Зеро, ғазал шафқатсиз тузумни фош қилувчи нодир шеърий асардир.\n«Ситамкор Сталин Туркистон ва бошқа турк ўлкаларнинг ҳуррият ва истиқлолларини маҳв ва мунқариз айлаб, у мамлакатлар мусулмонларининг керак диний, керак миллий анъаналарини поймол этмоққа жони борича тиришган кечирилмас душмандир. Унинг даврини нихоят дахшатли террор даври деб қарор берилган».\nТарк айлади дунёни ситам кор Сталин,\nФиръавни замон — золим-у хункор Сталин,\nОламдаги динсизлара сардор Сталин,\nЕр юзида бемисли дилозор Сталин,\nТадбири жаҳон фикрида ҳушёр Сталин,\nҚолди бу ўлим илгида ночор Сталин.\nФикр этмади - йуқ эрди бу дунёни бақоси.\nҚолмас эди оламни шаханшох.-У гадоси,\nЗолимлар учун бор эрди Тангрининг балоси,\nДер эрди: «худо йўқ», кўринг — ўлдурди худоси.\nТадбири жаҳон фикрида хушёр Сталин,\nНолишда эди зулм ила кўп хаста жигарлар,\nХар лаҳза мусулмонлара хар турли хатарлар,\nПайваста ўтар эрди фиғон бирла саҳарлар,\nШак йўқки, дуоларда бўлур бўйла асарлар,\nТадбири жахон фикрида хушёр Сталин,\nМасжидлари майхона қилиб эрди бу малъун,\nДер эрди киши сўзласа дин бобида - мажнун.\nДинсизлар анинг чун эди ул гумроҳ мафтун,\nДин душмани бу лаҳза вафоти ила маҳзун.\nШод ўлди жаҳон - душмани ислом йиқилди,\nАхлоқи ёмон кофири бадном йиқилди,\nОзори ила шахраъи айём йиқилди,\nСайёд ситамгар кетиб дом йиқилди.\nМотамда бу кун куфри хароб ўлди паноҳи.\nХақ даргоҳина етди ситам дийдалар оҳи,\nДинсизлара юзланди ажаб бахти сиёхи,\nМаҳв айлади душманни Муҳаммадни Илоҳи.\nБу ҳодисадин ибрат олурмиз уммолар.\nДин душманига Ҳақ юборур бўйла балолар,\nҚутқармади жонини дувалар-у ҳукамолар,\nСуд этмади ул аслаҳалар, жони фидолар,\nҚолди бу ўлим илгила ночор Сталин.\nҚўрқитмиш эди қунбуласи бирла жаҳонни,\nТукмиш эди қонларни, бузиб амни омонни,\nМаръуби қилиб эрди замин ила замонни,\nТопширди бу кун моликина жисми-да жонни\nКўрдингми ҳудони, эй, худосизлар отоси?\nНаф этдими дардингга хакимлар давоси?\nОхирда керак булдими бу халқ дуоси?\nБоқ тўлғуси жисминг-ла жаҳаннамни фазоси!\nОз кунда худо хоҳласа мулкингни очармиз.\nҚабрингга бу мазлумлар ўтларин сочармиз,\nФўлад ҳудудингдин аёғ ила кечармиз,\nМаҳбуб Ватан кўксида замзамлар ичармиз,\nТадбири жахон фикрида ҳушёр Сталин,\nЁраб, сенга ҳамд, дил озор ўлибдур,\nБизларга ситам қилгучи бадкор ўлибдур,\nМакр ила жаҳон олгучи ғаддор ўлибдур,\nҚон тўккучи, босқинчи жафокор ўлибдур,\nЭй, жабр ила-афгор Ватан! Сенга муборак,\nЗулм остида ночор Ватан! Сенга муборак,\nДушман қўлида хор Ватан! Сенга муборак,\nАвлоди учун зор Ватан! Сенга муборак,\nМаҳв айлади Ҳақ душмани хункоринги охир,\nЭшитди худо нола ила зоринги охир,\nИқбола мубаддал қилур идборинги охир,\nМаҳжурларинг кўргуси гулзоринги охир,\nЭй, қавм, келинг фатҳга тайёр бўлайлик,\nҒафлатни отиб орқага, бедор бўлайлик,\nБирлик ила ҳар лаҳза хабардор бўлайлик,\nЖон ила-ю, мол ила хабардор бўлайлик,\nДушманларимиз оқлари тайёр эрурлар,\nОқ дема, қизиллари каби ғаддор эрурлар,\nҲар иккиси дин душмани куффор эрурлар.\nБу қавм алардин ҳама безор эрурлар.\nБиз эмди, сано Ҳаққаки, танпарвар эмасмиз,\nБемарказ эмасмиз, яна берахбар эмасмиз.\nБор давлатимиз, бирлигимиз, аҳқар эмасмиз,\nБегоналар эҳсонига биз музтар эмасмиз,\nЭй, яхши Ватан кўксида бор ота-оналар,\nСизларга муборак бу кун, эй, ини-оғалар,\nБиз мунда-ю, Сиз унда қилинг Ҳаққа дуолар,\nСизларни халос этмака ҳозир бу фидолар,\nЁраб, сенгадур эрта-ю кеч арзи рижомиз,\nҚолсин бу жаҳон борича шоҳу умаромиз,\nСен молики оламсан-у биз барча гадомиз,\nҲар лаҳза Худоё, сенгадур ушбу дуомиз,\nЭй, ёшлар, ўқинг, илм ила дунёни олурсиз,\nДушман бошина турли балоларни солурсиз,\nҒайратлар этинг, йуқ эса сиз сўнгда - қолурсиз,\nБеному нишон биз каби сиз ҳам йўқолурсиз,\nМахмуд ҳазин қавмини курбони ҳамиша,\nИлгида қилич, кўксида Қуръони хамиша,\nБордир Ватанин фатҳина иймони ҳамиша,\nХақ бўлса мададкор, анга Раҳмони ҳамиша,\nСаййид Махмуд Тарозий-Олтинхон тўра ўзидан анчагина илмий ва адабий мерос колдирди. Бирок илмий меросининг адади хамон тўла аникланмаган. Хозирча биз аниклаган айрим асарларининг номларини келтирамиз. Олимнинг илмий ва таржима ишларининг номлари арабча бўлса хам барчаси узбек тилида ёзилган. Бизга хозирча унинг қуйидаги асарлари маълум:\n1-Қуръони каримнинг таржимаси ва тафсири (Покистон, Хиндистон ва Саудия Арабистонида нашр килинган.)\n2.«Нур ул-басар фи сийрати хайр ул-башар» (Пайғамбаримиз (с, а. в.) ҳаёт йуллари). 1964 йили Покистонда ва 1982 йили Саудия Арабистонида нашр килинган.\nЗ.Имом Абу Закариё ан-Нававийнинг «Риёз ус-солиҳин» («Солих кишилар бўстони») номли турт жилдли асарининг шархлари, луғати ва таржимаси. 1964 йили Покистонда ва 1982 йили Саудия Арабистонида нашр килинган.\n4. «Фазой и ул-вуруд ва ало саййид ул-вужуд» (Пайгамбаримиз (с.а.в.)нинг намоз ўқишлари хакида).\n5.«Ақоид ул-ислом» («Ислом дини акидалари»). Муаллифнинг вафоти арафасида босмадан чиққан (1991).\n6.«Хизб ул-аъзам» ( Улуғ ва мўътабар коида ва низомлар).Ўгитлар тўплами.\n7. Абу Ханифа ан-Нуъмон ибн Собитнинг «ал-Фикҳ ал-Акбар» (Шариат қоидалари туплами) асарининг шархли\n8.Имом ат-Таховийнинг «Акидаи Таховий» («Таховий акидалари») асарига манзума ва шарх- Бу асар Покистон,Хиндистон ва Саудия Арабистонида нашр килиниб, кенг таркалган.\n9.«Девони касоиди Махмудия» (Илм ва одоб хакида ўзлари ёзган қасида ва назмлар тўплами). Турли шахарларда килинган ваъзлар ва айрим сафар таассуротлари хам ушбу тупламга киритилган.\n10. Абу Исо ат-Термизийнинг «Шамоили Мухаммадия» асарининг шархланган таржимаси. Таржимон суз бошида ёзишича, Пайғамбаримиз (с.а.в.) сифатлари хакида ривоят килинган сахобаларнинг номлари аникланган. Бундан ташкари, ушбу асар киммати хакида махсус мусаддас хам ёзган (муаллифнинг ушбу асари 1991 йили Тошкентда хам нашр килинган).\n11. «Китоб ал-хаж» — Муборак хаж сафари коидалари хакида. Асар 1993 йили Тошкентда хам нашр килинган.\n12. «Ёсин» сурасининг таржимаси ва шархи (қўлёзма).\n13. «Аъмма» сураси таржимаси Карочи, 1951.\n14. «Мусаддасоти Махмудия», Карочи, 1953.\n15.Саудия Арабистони ва бошка мамлакатлар матбуотида турли йиллари босилган маколалар ва шеърлар. Шунингдек, араб тилида ёзилган куплаб маколалари ва шеърлари хам бордирки, уларни излаб топиш анча мушкулдир.\nБиз уюштирган суҳбатларда айтишларича, матбуотдаги чикишларида Олтинхон тўра Туркистоннинг озодлиги ва истиқлоли учун барча ватандошларни бирдамликка чакиради, Ватан, она юрти ишкида куйиб ёнади ва унинг гузалликларини мадх этади.\nУ кишидан бир канча фарзандлар колди. Биринчи. рузгоридан Саидахон исмли кизи ва угли Муҳаммаджон хожи Янгийулда истикомат киладилар. Отадан бир ярим яшар колган бу кизи 1991 йили хаж сафарига бориб, отаси билан куришди-ю, аммо гаплашишга муяссар бўлолмади: ота узок нотобликдан бехуш ётган эдилар (кизи хаж амалларини бажариб юрган кунлари Олтинхон тура казо килдилар. Эшитишимизча, Саидахон хам 1999 йили Янгийулда вафот килган).\nОлтинхон туранинг кейинги рузгоридан Абдулкодирхон, Мунаввар кори, Усмонхон каби угиллари хозирда Саудия Арабистонида истикомат киладилар. Улар, гарчи ота юртини кўрмаган булсалар ҳам Туркистонни доимо ёдда сақлаб яшамокдалар. Угли Мунаввар кори билан Маккада биз кўп сухбатлашдик.\nОлтинхон тўра Ватан мустақиллиги эълон килинишидан атига икки ой илгари — 1991 йил 26 июнь куни вафот қилдилар. 1995 йил ноябрь ойида тугилган юрти Жамбул шахрида у зотнинг 100 йиллик юбилейига бағишланган тантаналар ўтказилди.\nБухорийлар қиссаси китобидан. Сайфиддин Жалилов


50 cent’нинг икки ёшли ўғли билан 700 минг долларлик реклама шартномаси имзоланди » Ўзбекистон янгиликлари – Zamin.uz\n11-03-2015 | 21:42\nZAMIN.UZ / Маданият / 11 Март 2015 года871\nМашҳур репер 50 cent’нинг 2 ёшли ўғли Сайр билан Kidz Safe компанияси қулоқчинлар рекламасида иштирок этиш бўйича 700 минг доллар миқдоридаги шартнома имзолаган. Бу ҳақда ота реперга асосланиб, E! Online хабар бермоқда.Репернинг маълум қилишича, Сайрнинг рекламадаги чиқиши учун айтилган гонарар тўланган.“Ўғлим жуда ёқимтой болакай. Унинг табассуми учун қанча тўланса ҳам арзийди”, – деб радиога интервью беради 50 cent.Унинг айтишича Сайрнинг келажакда фойдаланиши учун бу пуллар банкка омонат сифатида қўйилади. Сайр 18 ёшга тўлганида бу пулларни ва дивидендларни олиши мумкин бўлади.Маълумот учун, асли исми Кертис Жексон бўлган америкалик репер ўз рафиқаси Дафни Жой билан бирга яшамайди, аммо ўғли билан учрашиб туриши учун кўп вақт ажратади. У ўзи учун фарзанди барча ишларидан муҳим туришини таъкидлаган.Манба: www.kun.uz\nЎқишни тавсия қиламиз Месси: Ўғлим туғилгандан сўнг ҳаётим бутунлай ўзгариб кетди\n17:11 / 06-03-2015


Парламент «Фергана.ру»ни ёпишни тавсия қилди | ҚИРҒИЗИСТОН ЯНГИЛИКЛАРИ\nПарламент «Фергана.ру»ни ёпишни тавсия қилди\n16 июн куни Россия нашрининг хабар қилишича, парламент ўзининг 2010 йилги миллатлараро тўқнашув сабабларини ўрганиш бўйича комиссия чиқарган ҳисоботида Бош прокуратурага ушбу веб-сайтни ёпиш тўғрисида топшириқ берган. Прокуратура веб-сайтни ёпиш тўғрисидаги маълумотни рад этмоқда.\nДепутатлар июн воқеаларини ўрганиш бўйича парламент комиссиясининг ҳисоботлари бўйича қарор қабул қилдилар.\n«Қирғизистон маданият ва ахборот вазирлиги, Адлия вазирлиги, Бош прокуратурасига мамлакат ахборот майдонида “Фарғона.ру” сайтини ёпиш бўйича чоралар кўриш», — дейилади ҳулосанинг бир бандида.\nКомиссия бошчиси Тўқўн Мамитовнинг сўзларига кўра, сайт нашрни ёпиш тўғрисидаги ҳулоса давлат манфаатларидан келиб чиқиб қабул қилинган.\n«Миллатлараро низо солмоқчи бўлган кимсалар бу каби сайтлардан фойдаланиб хақиқатдан олис, бир томонлама ёритилган маълумотларни тарқатиши мумкин», — деб изоҳ берди депутат.\nПарламент ҳулосаси жами 35 банддан иборат бўлиб, улар орасида миллатлараро низо солишга йул қўймаслик ҳамда диний ташкилотлар устидан назоратни кучайтириш бўйича сўз юритилади.\nПарламент тўлиқ ҳулосаларини бу ердан ўқишингиз мумкин\nБош прокурор муовини Рыскул Бактыбаевнинг Kloop.kg берган интервьюсига кўра, сайтни ёпиш тўғрисидаги маълумот — «Фергана.ру» нинг уйдирмаси.\n«Бу каби қарор парламентдан прокуратурага келмади. Барча оммавий ахборот воситалари Қирғизистонда очиқ», — деб билдирди Бактыбаев.\nТўқўн Мамитов нима учун хужжат прокуратурага етиб бормагидан бехабар эканини айтди.\nKloop.kg мухбирлари бир қатор парламент депутатларидан бу ҳақда сўраганда уларнинг аксари ушбу нашрни ёпиш тўғрисидаги тавсияларни умуман эшитмаганини айтдилар.\n«Ата-Журт» бошчиси Қамчибек Ташиев бу ташаббус ҳақида эшитганини, лекин шахсан ўша кунги парламен йиғинида иштирок этмаганини айтди.\nСоциал-демократ Асилбек Жээнбеков бўлса, ушбу сайтни ёпиш тўғрисидаги тавсиялар қайси бандда эканини билмаслиги айтди. «Республикачи» Мақсат Сабиров ҳам бу каби тавсиялардан бехабар эканини билдирди.\nБу ҳақда сўралган депутатларнинг аксари бу банддан бехабар эканини айтдилар.\nКисловнинг ўзи Kloop.kgга берган интервьюсида унинг нашри хозирча депутатлар қарорини маҳкамага топширмаслигини айтди. Чунки, депутатлар қарори «тавсия характерига» эга.\n«Агар уч ой ичида парламент қарорига биноан Маданият ва ахборот вазирлиги, Адлия вазирлиги тарафидан сайтимизни ёпиш учун бирор бир ҳаракат бўлса шунда [Маҳкамага топширамиз]», — деди Кислов\n«Амалга ошмас қарор»\nМедиавакиллар Институти директори Бегайим Усенованинг сўзларига кўра, парламент қарори Қирғизистон медиа майдонига салбий таъсир кўрсатиши мумкин.\n2010 йилнинг март ойида Қирғизистонликлар учун бу сайтга кириш қийинлашганди. Ўша пайтда «Фергана.ру» буни давлат бошчиларининг бир қатор ноқонуний ҳаракатларини ёритгани учун давлат тарафидан қўйилган тўсиқ қатори баҳолаганди.\nИнтернет-провайдерларнинг сайтни ёпилмагани тўғрисидаги баёнотларига қарамай, фойдаланувчилар сайтга кира олмаётганликларини айтгандилар.\nАввалги мақолаФутбол: Қирғизстон мустақиллик кубогининг уч чоракфиналчилари аниқланди\nНавбатдаги мақолаТалабалар мамлакат «муаммоларини» ечиш бўйича ўз лойиҳаларини кўрсатдилар


Ўзбекистон таэквондоси тарихида янги саҳифа: терма жамоамиз Токиога тўлиқ таркибда боради! - Халқ сўзи\nЎзбекистон таэквондоси тарихида янги саҳифа: терма жамоамиз Токиога тўлиқ таркибда боради!\n07:42 23 Май 2021 Спорт\nХабар берганимиздек, Иордания пойтахти Амман шаҳрида Осиё қитъаси таэквондочилари учун Токио-2020 учун лицензион турнир ўтказилди.\nМусобақанинг кечаги дастурида қизлар ўртасида +67 кг вазн тоифасида ўзбекистонлик Светлана Осипова ҳам иштирок этди. Ҳамюртимиз Олимпия ўйинлари йўлланмаси учун кечган жангда филиппинлик Кёрсти Алорага қарши даянга чиқди ва рақибини йирик – 27:5 ҳисобида мағлубиятга учратиб, Токио-2020 Олимпиадасига йўлланмани қўлга киритди.\nШу тариқа, Токиодаги Олимпия ўйинларида Ўзбекистондан бирйўла 4 нафар таэквондочи иштирок этадиган бўлди. Бу мустақил Ўзбекистон таэквондоси тарихида янги рекорддир. Бунгача ҳеч қачон бирйўла 4 нафар ўзбекистонлик таэквондочи Олимпиадада иштирок этишмаган. Бундан олдин ўтказилган Олимпия ўйинларида кўпи билан 3 нафардан таэквондочи қатнашган ва ҳозирча медаль ҳам қўлга киритилмаган.\nҚуйида ўзбекистонлик таэквондочилар қандай таркибда Олимпия ўйинларида иштирок этишганлигини ёдга оламиз:\nТокиодаги Олимпиада ўйинларида ниҳоят таэквондочиларимиз ҳам медаль қўлга киритиб, Янги Ўзбекистонга янги ғалабаларни тортиқ этишига умид қилиб қоламиз!


«Бирор ерда ишламасин, ҳамма ойлигини давлатга топширсин» — президент лавозимидан олинган амалдорлар ҳақида – Газета.uz\nШавкат Мирзиёев ишдан олинган сектор раҳбарларини «сиёсатга ҳиёнатчи» деб атади. «Ишдан олинганлар ишлаган давридан бошлаб ҳамма ойлигини давлатга топширсин. Телевизорда расмини чиқазиб, „хиёнатчи“ деб бериш керак», — деди президент.\n9 апрель 2021, 10:53 Сиёсат\nЎзбекистон президенти Шавкат Мирзиёев 8 апрель куни бўлиб ўтган видеоселектор йиғилишида тадбиркорларни молиявий қўллаб-қувватлаш чораларини муҳокама қилди, деб хабар беради «Газета.uz» мухбири.\nДавлат раҳбари йиғилишда айрим ҳудуд ва сектор раҳбарлари яратилган бу имкониятлардан ҳалигача тўлиқ фойдалана олмаётганини қайд этди.\nРайон, шаҳар, вилоят сектор раҳбарлари сизлар сиёсатни тушунмаяпсизлар. Ҳозирги мана шу пандемия пайтидаги оғир шароитда натижага эришиш бўйича пировард мақсадимиз нима, нима учун одамлар биздан норози эканликларини ҳеч қайсиларинг таҳлил қилмаяпсизлар. Бугун, биринчи поғона одамларини ишдан оляпман. Агар чорак якуни бўйича бўлмаса, керак бўлса вилоят биринчи раҳбарларини ҳам ишдан оламан. Нимага десангиз, тушунмаяпсизлар, биз тарихий оғир йилларда яшаяпмиз. Бизга кўп нарса боғлиқ", — таъкидлади Шавкат Мирзиёев.\nУнинг сўзларига кўра, тадбиркор қўллаб-қувватланмаса, шароит яратилмаса, уларни кўпайтирмасак маҳаллий бюджет, ишчи ўрин бўлмайди.\n«Яна қайси тилда, қандай тушунтириш керак сизларга? ЯИМ деймиз, барқарор ўсиш деймиз…Бўлмайди улар ҳеч қачон. Кўп жойларда коррупция бўлмаса, порахўрлик бўлмаса, банкда, солиқда ноинсоф бўлмаса ишимиз бундан ҳам яхши кетади. Бундан-да яхши кетади, сизлар тўсиқсизлар кўп жойларда», — деди президент.\nШавкат Мирзиёев Қашқадарё ҳокимининг биринчи ўринбосари Ўткир Бўтаев, солиқ бошқармаси бошлиғи Азамат Бозоров, Марказий банк Қашқадарё ҳудудий бошқармаси бошлиғи Ф.Ражабов, Навоий вилояти ҳокимининг биринчи ўринбосари Одил Хасанов, Марказий банкнинг Навоий бўлими Исломбек Саидов ва Марказий банк солиқ бошқармаси бошлиғининг биринчи ўринбосари Муҳаммадиев ўз лавозимларидан бўшатилди.\n«Бирор ерда ишламасин. Билиш керак шунча ойлик бериб, шунча ҳаракат қилганимизни… Сиёсатга ҳиёнатчи булар», — деди президент.\nҚашқадарё вилояти ҳокими Зойир Мирзаев, вилоят прокурори Эркабой Тожиев ва Ички ишлар бошқармаси бошлиғи Шуҳрат Сотволдиев, шунингдек, Навоий вилояти ҳокими Кобул Турсунов ва вилоят прокурори Бахтиёр Аҳмедовга ҳайфсан берилди.\n«Оёғи ердан узилган раҳбарлар булар», — қўшимча қилди президент.\nШу билан бирга Улуғнор, Узун, Ёзёвон, Деҳқонобод туманлари ҳокимининг биринчи ўринбосарлари, Андижон, Олтинкўл, Олот, Қоракўл, Оқолтин, Чилонзор, Мўйноқ туманлари, Хива ва Чирчиқ шаҳарларидаги солиқ идоралари бошлиқлари ҳам лавозимидан бўшатилди.\n«Ишдан олинганлар ишлаган давридан бошлаб ҳамма ойлигини давлатга топширсин. Телевизорда расмини чиқазиб, „хиёнатчи“ деб бериш керак. Халқ билиши керак ким булар, сиёсатга қарши эканликларини», — дея таъкидлади давлат раҳбари.\nШунингдек, президент Марказий банк ва унинг ҳудудий бошқармалари ҳамда тижорат банклар фаолиятини танқид қилди. Марказий банк раисининг биринчи ўринбосари Ботир Зоҳидовга ҳайфсан берилди.\n«Агар икки ой ичида иш услубида ўзгариш бўлмаса, маҳаллагача тушиб ишлмаса, ташаббус кўрсатмаса, уни ҳам ишдан озод қиламан», — таъкидлаб ўтди Шавкат Мирзиёев.\nТуманлар, шаҳарлар, вилоят ҳокимлари бир ҳафта муддатда аниқ ҳисоб-китоблар асосида туманлар ва шаҳарлар кесимида тадбиркорлар билан ишлашни ташкил этиш тўғрисида кафолат хати ёзишлари кераклиги белгиланди\n«Газета.uz» 5 304\n9 апрель, 15:53\nЖаноб президент! Сиз қариндошчилик, таниш билишчиликни йўқотмасангиз, ҳеч нарса ўзгармайди. Ҳокимларни ҳаммасини янгилаш керак, ҳеч бир соҳада ҳокимларнинг таниш билишига раҳбар лавозими берилмасин. Ана шунда сал силжиш бўлади. Тошкент шаҳар ҳокимидан бошланг!


09:49 / 04.10.2017 4356 pdf Ўқиш режими + -\nКимлар учундир аслида ҳам шундай. Ундай инсон фойдали ва кўп яхши амалларни бажаради.\nВақт етишмаслигининг олдини олиш мумкин! Биз мусулмонлар учун бу ва бошқа масалалар учун динимизда ечим бор.\nДуо қилайлик. Баракани зиёда қилувчи, Сахий Зот ягона Аллоҳ таолодир. Аллоҳ таолодан сиз ва атрофимиздагилар учун баракали ҳамда фойдали вақт беришини, ундан унумли фойдаланишни насиб қилишини сўрайлик. Ниятларимизни янгилаб турайлик. Ҳар куни ўзинмизга савол бериб, тергаб турайлик: «Қандай ҳаётда яшамоқчимиз?», «Ҳаётда нимага интилиб яшаяпмиз?». Ниятларимиз вақтдан унумли фойдаланишимиз учун ҳаётимиздаги энг катта туртки бўлсин.\nМақсад. Инсон ҳаёти давомида узоқ муддатли мақсадга муҳтождир. Унинг қиладиган ишлари мақсадига боғлиқ. Асосий ва узоқ муддатли мақсадларимизни аниқлаб олганимиздан сўнг кичик мақсад ва вазифаларимизни белгилайлик ҳамда уларни амалга оширишга харакат қилайлик.\nЁдимизда бўлсин! Муваффақият ва устунлик ўз-ўзидан келиб қолмайди. Улар тиниқ фикрлаш ва аниқ режаларнинг натижасидир.\nХаёлимизни тартибга келтириб олайлик. Вақтдан иложи борича унумли фойдаланиш учун тартиб бўлмоғи керак. Диққат ва эътиборли бўлиш учун кундалик ишларни ёзиб бориш мақсадга мувофиқ бўлади.\nИбодатимизни, хулқ-атворимизни, маҳоратимизни оширайлик. Тонгги ибодатимизни вақтида адо қилайлик. Тонг намозида Алллоҳнинг марҳамати, ҳиммати бор. Тонгда вақт ҳам ўзгача марҳаматлидир. Ким бомдод намозини адо қилса, кун давомида фойдасини ҳис қилади. Ҳар бир ишмизни Аллоҳнинг номи ила бошлайлик. Биз мусулмонлар «Бисмиллаҳ» калимасида Аллоҳнинг қанча марҳамати яширинганини аниқ англаб етишимиз лозим. Ишларимизни Аллоҳ номи ила бошлар эканмиз, Ўзига ҳавола қиламиз, Ўзига таваккул қиламиз ва ишларимизда Унинг барокатини топамиз.\nАллоҳ таоло Қуръони каримда шундай марҳамат қилинади:\n«Аср билан қасам. Албатта, инсон зиёндадир. Фақат иймон келтирганлар ва солиҳ амалларни қилганлар, бир-бирларини ҳақ йўлга чақирганлар ва бир-бирларини сабрга чақирганлар мустасно».\nОиша Биби таржимаси\n20:38 / 03.10.2017 3003\n14:26 / 04.10.2017 2618\n1889 05:00 / 03.03.2017\nЮқорида зикр қилинган маънолардан ким бўлишидан қатъи назар, банда бир кун келиб кексайиши борлигини билиб олдик. Аммо кексайиш билан кексайишнинг орасида фарқ давоми...\n2687 17:56 / 06.04.2017\n2799 05:00 / 02.03.2017\n1941 05:00 / 06.03.2017


Тарихда биринчи марта енгил автомобиль Антарктидани кесиб ўтди » Ўзбекистон янгиликлари – Zamin.uz\n25 март 2017, 14:10\nHyundai Santa Fe йўлтанламаси Антарктидани кесиб ўтган биринчи енгил автомобилга айланди. Автомобиль Юнион Кэмп станциясидан Мак-Мердога бўлган масофани ҳамда тескари йўналишни 30 кунда босиб ўтган, деб ёзмоқда Кун.уз нашри.\nСаёҳат учун Arctic Trucks компанияси томонидан тайёрлаб берилган Santa Fe ишлатилди. Автомобилни афсонавий қутб тадқиқотчиси сэр Эрнест Шеклтоннинг эвараси Патрик Бергель бошқарди. Саёҳат давомида ташқаридаги ҳарорат Цельсий бўйича -28га қадар тушди.\nЙўлтанламас 2,2 литрли дизелли двигатель билан жиҳозланди, шу билан бирга, агрегатнинг ўзи, бошқарув тизими, трансмиссия, олдиндаги дифференциал ва узатма вали бошланғич вариантда бўлган. Машина йўлни босиб ўтишда қийналмаслиги учун кичик босимдаги шиналар билан таъминланди.\nШеклтоннинг 1914-1917 йиллардаги Трансантарктика экспедициясининг юз йиллигига атаб ташкил этилган сафар ҳақида махсус фильм ҳам сурат олинди. У махсус сайт ва YouTube’да 24 март соат 23:00дан сўнг тақдим этилади.\nЯнгиликлар » Авто » Тарихда биринчи марта енгил автомобиль Антарктидани кесиб ўтди


Эвкалипт Фармстандарт – medu.uz – Дорилар ҳақида маълумотлар ўзбек тилида\nHome Йўриқномалар Эвкалипт Фармстандарт\nПрепаратнинг савдо номи: Эвкалипт Фармстандарт\nБитта баллон қуйидагиларни сақлайди:\nфаол моддалар: сульфаниламид натрий – 0,750 г, сульфатиазол натрий пентагидрати – 0,750 г, тимол – 0,015 г, эвкалипт мойи – 0,015 г, қалампир ялпиз мойи – 0,015 г.\nёрдамчи моддалар: 95% ли этанол (этил спирти) – 1,800 г, натрий сахаринати – 0,045 г, глицерол (глицерин) – 2,100 г, полисорбат-80 (твин-80) – 0,900 г, тозаланган сув – 30 мл гача, азот – 0,3 г дан 0,4 г гача.\nТаърифи: Сиқилган газ босими остидаги узлуксиз таъсирга эга клапанли баллонда бўлган оқ-сариқдан тўқ-сариқ ранглигача бўлган тиниқ суюқлик.\nПрепарат баллондан чиқишида тимол ва ментолга хос ҳидли оқим ҳосил қилади.\nОғиз бўшлиғи ва томоқнинг инфекцион-яллиғланиш касалликларида маҳаллий қўллаш учун мажмуавий препарат. Препаратнинг таркибига кирувчи эрувчан сульфаниламидлар микробларга қарши (оғиз бўшлиғи ва томоқнинг касалликларини чақирувчи граммусбат ва грамманфий бактерияларга нисбатан) таъсир кўрсатади. Тимол, эвкалипт мойи ва қалампир ялпиз мойи замбуруғларга қарши (Candida турига мансуб замбуруғларга нисбатан), микробларга қарши, яллиғланишга қарши ва енгил оғриқ қолдирувчи самара кўрсатади.\nТонзиллит, фарингит, ларингит, афтоз стоматитда қўлланади.\nМаҳаллий қўлланади. Баллондан ҳимоя қалпоқчасини олиб, воситани оғиз бўшлиғига 1-2 секунд давомида пуркалади. Оғиз олдиндан қайнаган сувда чайилади ва суткада 3-4 марта пуркалади.\nАллергик реакциялар, томоқда қисқа муддатли ачишиш ёки қирилишни ҳис этиш кузатилади. Ножўя реакциялар пайдо бўлганда препаратни қўллашни бекор қилиш ва шифокорга мурожаат этиш керак.\nПрепаратнинг компонентларига ўта юқори сезувчанлик; ҳомиладорлик, эмизиш даври; 3 ёшгача бўлган болаларда қўллаш мумкин эмас.\nБошқа дори препаратлари билан мутаносиб, клиник аҳамиятли ўзаро таъсири тўғрисида маълумотлар мавжуд эмас.\nЭвкалипт препаратини болаларда фақат шифокор тавсияси бўйича қўллаш мумкин!\nБолаларда, препаратни аэрозоль қўлланганида оғиздаги ёт жисмга (аппликаторга) қаршилик кўрсатмайдиган ва препарат сепилганида нафасни тутиб тураоладиган ёшда бўлганларида қўллаш мумкин.\nБаллон очилмасин ва қиздирилмасин\nПрепаратни юбориш вақтида баллон вертикал ҳолатда ушлаб туриш керак (расмга қаранг)!\nҲомиладорлик ва эмизиш даврида Эвкалипт препаратини қўллаш мумкин эмас. Препаратнинг таркибига маҳаллий қўлланилганда йўлдош орқали ўтадиган, ҳомила қонида аниқланадиган сульфаниламидлар киради. Тератоген таъсир ривожланиши мумкин. Препаратни лактация даврида қўллаш зарурати бўлганида, эмизишни тўхтатиш керак; кўкрак сутига ўтади, янги туғилган чақалоқларда ядровий сариқлик чақириши мумкин.\nПрепаратнинг транспорт воситалари ва диққатни юқори жамлаш ва психомтор реакцияларнинг тезлигини талаб этувчи потенциал хавфли фаолият турлари билан шуғулланиш қобилиятига таъсири ҳақидаги маълумотлар йўқ.\nИчга қабул қилинганидаги ўткир заҳарланиш белгилари: кўнгил айниши, қусиш, меъдада оғриқлар. Жабрланган дарҳол шифокорга мурожаат қилиши керак.\nДоза ошириб юборилганида кўриладиган ёрдам чоралари: препаратни меъда-ичакдан йўқотиш (меъдани ювиш, сунъий тарзда қустириш, тузли сурги воситаларни ишлатиш, клизма, ичак адсорбентларини – фаоллаштирилган кўмирни қўллаш), симптоматик даволаш. Зарурати бўлганида оксигено- ва трансфузион даволаш ўтказилади.\nМаҳаллий қўллаш учун аэрозоль.\n30 мл дан узлуксиз таъсирга эга клапанлар ва ҳимоя қалпоқчалари билан таъминланган, моноблокли алюмин аэрозоль баллонларда. Ҳар бир баллон пуркагич ва давлат ва рус тилларидаги қўллаш йўриқномаси билан картон қутига жойланади.


Қорақалпоғистонда содир бўлган автоҳалокат натижасида тўрт киши, жумладан «Халқ сўзи» мухбири Саиджон Махсумов вафот этди.\nҚайд қилинишича, Нукусдан Тошкент қайтаётган транспорт Тупроққалъа ҳудудида бошқарувини йўқотиб юк машинасига бориб урилиши натижасида тўрт нафар фуқаро, ҳайдовчи ва уч нафар йўловчи ҳалок бўлган. Уларнинг орасида 36 ёшли журналист Саиджон Махсумов ҳам бўлган.\nАйтишларича, Махсумов қайтишидан бир-икки кун муқаддам самолётда Тошкентга қайтиш истагида чипта қидириб ҳамкасбларига, танишларига мурожаат қилган. 21 сентябргача Тошкентга Нукусдан чипта бўлмаган. Фестивални ташкил қилган вазирлик нега журналистларнинг бориш-келишини ташкиллаштириб бермагани бизга қоронғи...\nКиритилди: 14:32 20.09.2021. Ўқилди: 4848 марта. Фикрлар сони: 24 та.


2018 йил 2-чораги якуни бўйича 1UZ жорий дастурий янгиланишларни ЭЪЛОН қилади! | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\n2018 йил 2-чораги якуни бўйича 1UZ жорий дастурий янгиланишларни ЭЪЛОН қилади!\n05.07.2018 Хабарлар, Янгиланишлар тарихи\nМаълумки бизнинг 1UZ жамоа йил давомида мунтазам чорак янгиланишларини ишлаб чиқиб, дастурларимизни янада такомиллаштириш устида иш олиб борадилар. Бугунги инновацион ўзгаришлар даврида замон билан ҳамнафас бўлиш ҳамда мижозларимизнинг 1UZ фаолиятидан мамнун бўлишларини мақсад этиб бизнинг жамоа ўз устида ишлайди. Бунинг натижасида кун сайин маҳсулотларимиз харидорлари ортиб бормоқда. Шуни таъкидлаб ўтиш жоизки, 2018 йил 2-чораги учун чиқарилган янгиланишларимизга аввал мижозларимиз бизга билдирган таклифлари асосида бир қатор қулайликлар киритилди. Жумладан қуйидаги маҳсулотлар учун:\n“1UZ Бухгалтерия ҳисоби. Асосий”:\n1. “Банк кўчирмалари” ҳужжатида қуйидаги банклар учун кўчирмалар юклаш янги имконияти;\n• Миллий банк.\n• Агро банк.\n2. “Банк кўчирмаси” ҳужжатига Давр банк шаблонини юклаш имконияти қайта ишланди. Кўчирмадаги СТИР орқали контрагентларни идентификация қилиш ва дастурдаги “Контрагентлар” маълумотномаси ичидаги СТИР билан солиштириш механизми яратилди. СТИРлар мослиги топилганда мазкур контрагент дастур ҳужжатида акс эттирилади.\n3. “Солиштирма далолатнома” ҳисоботида контрагентнинг номи кўриниши қайта ишланди. “Тўлиқ номи” майдонидаги қиймат акс этади.\n4. “Вилоятлар” ва “Туманлар” сўровномасидаги номланишлар миллий стандартларга мос равишда ўзгартирилди.\n5. “Иш ҳақини хисоблаш” ҳужжатида ташкилот ходими бир ой давомида 2 маротабадан кўп лавозими ва маоши ўзгартиган ҳолларда ойликни тўғри ҳисоблаш алгоритми ишлаб чиқилди.\n6. 15.07.2018 йилдан бошлаб дастур константаларида ЭКИҲ 184.300 сўм миқдори киритилди.\n“1UZ Директор” дастури учун:\n1. Маълумотларни узатиш тизими “1UZ Директор” web-дастурида аниқроқ акс этиш учун такомиллаштирилди. Фойдаланувчи “1UZ Бухгалтерия ҳисоби. Асосий” дастурида маълумотлар базасини ўчирган ҳолда, кейинги сафар web-дастурига уланишда юзага келувчи муаммолар бартараф этилди.\n“1UZ Улгуржи савдо” дастури учун:\n1. “Ҳисобварақ-фактура юк хати (улгуржи савдо)” ҳужжатига “Спецификация” янги чоп этиш шакли қўшилди.\n“1UZ Ходимлар бўлими” дастури учун:\n1. “Лавозимлар” маълумотномасида тоифалар номланиши қуйидагича:\n– “Раҳбар” номланиши “Бошқарув ходими”га;\n– “Мутаҳассис” номланиши “Мутаҳассислар-ижрочилар”га;\n– “Техник ижрочи” номланиши “Техник ходимлар”га;\n– “Асосий ишчи” номланиши “Ишлаб чиқариш ходими”га ўзгартирилди.\nЭслатиб ўтамиз дастурларимиздаги янгиланишларни қабул қилиш учун дастурдаги “Янгилаш” тугмасини исталган вақт босишнинг ўзи кифоя.


29 феврал 2020, Тошкент вақти: 18:30\nИнсон танаси яхши фаолият юритиши учун озгина натрийга муҳтож. Натрийни керакли миқдорда туздан олиш мумкин. Аммо бугунги кунда аксар одам керагидан ортиқча туз истеъмол қилади. Бу эса юрак-қон томир касалликларига чалиниш ҳолатлари кўпайишига олиб келади.\nОлимлар бир неча ўн йилдан бери ушбу муаммони ҳал қилиш устида бош қотириб келади. Аммо бугунга қадар ўтказилган турли тадқиқотлар натижасида организм учун қанча миқдорда туз кераклиги, қанча миқдордаги туз ошиқча эканлиги ҳақида турли хулосаларга келинган.\nСўнгги тадқиқотлар эса аввал ўтказилган тадқиқотларда хатолар борлигини, аслида ҳозирги кунда тавсия қилинаётган миқдордан ҳам оз туз истеъмол қилиш кераклигини кўрсатди.\nЖаҳон соғлиқни сақлаш ташкилоти кунига 5 граммдан оз туз истеъмол қилишни тавсия қилади. Аммо ҳозирги кунда жаҳон бўйлаб одамлар кунига 10 грамм туз истеъмол қилади. Ошиқча туз қон босимини оширади ва бу ўз навбатида юрак хуружи, юрак ишламай қолиши ҳамда инсульт хатарини оширади.\nАксар тадқиқотлар истеъмол қилинган туз миқдори ва юрак-қон томир хасталикларига чалиниш хавфи ўртасида чизиқли боғланиш борлигини кўрсатган. Аммо айрим изланишлар муаллифлари 7,5 граммдан оз ёки 12,5 граммдан кўп туз ейиш касалликка чалиниш хавфини оширади, деган хулосага келишган. Бошқача қилиб айтганда, улар истеъмол қилинган туз миқдори ва касалликка чалиниш хавфи ўртасидаги муносабат тўғри чизиқ бўйлаб юрмайди, дея хулоса қилишган. Лекин ушбу тадқиқотлар методларида камчиликлар борлиги кўрсатиб берилди.\nИнсон истеъмол қилган тузнинг 90 фоизи сийдик орқали чиқариб юборилади. Шунинг учун сийдикдаги туз миқдорини ўлчаб, турли хулосалар қилиш мумкин. Аммо айрим олимлар одатда сийдикни бир-икки марта тўплаб, хулоса қилишади. Аслида эса тўғри ва тўлиқ хулоса чиқариш учун камида уч марта 24 соат муддат давомида организмдан чиққан сийдикни тўплаш керак. Сабаб шуки, бир марта олинган сийдикдаги туз миқдори изланиш иштирокчиси анализдан олдин қанча миқдорда суюқлик ичгани, сийдик таҳлили куннинг қайси пайтида олинганига қараб ўзгариб туради.\nЛондондаги Куин Мэри университети ходимлари эса 18 ойдан тўрт йилгача бўлган муддат давомида 3000 га яқин одамдан бир неча марта 24 соат давомида анализ олган. Ушбу мукаммал тадқиқот кунига 3 грамм туз истеъмол қилганда ҳам туз миқдори билан ўлим хавфи ўртасида чизиқли муносабат борлигини кўрсатган. Олимлар, шунингдек, кунига фақат бир марта анализ олиш мунозарага сабаб бўлган тадқиқотлар натижаларини кўрсатишини аниқлашган. Бошқача қилиб айтганда, 24 соат давомида анализ олиш туз миқдори билан касаллик хавфи ўртасида чизиқли боғланиши борлигини кўрсатган, аммо онда-сонда анализ олиш бундай хулосага олиб келмаган.\nШундай экан, олимлар маслаҳати аниқ: озроқ туз истеъмол қилиш умрни узайтиради. Бундай хулосага келинмаган тадқиқотлар эса камчиликларга эга ва шу сабаб уларнинг хулосалари хато.\nЖаҳон соғлиқни сақлаш ташкилоти тавсия қилганидек, туз истеъмол қилишни аста-аста озайтириб бориш юрак-қон томир касалликлари олдини олишга кўмаклашади. Олимларга кўра, туз истеъмол қилишни озгинага озайтириш ҳам катта фойда олиб келади.\nНорвегиядаги “қиёмат” омборига яна 60 минг экин уруғи юборилади\nТадқиқот: Австралия ўрмонларининг 20 фоизи ёниб кетди\nЮлдузлар ҳам ўлади. Олимлар уларнинг ўлими қандай кечишини ўрганди\nЧекишни ташлаганларда шикастланган ўпка ҳужайралари қисман қайта тикланади\nOzodTarmoq: "4-5 миллион камбағал эмас, шунча қашшоқ бор!"\nМИБ Самарқандда масъуллар бир оиланинг болаларини чирқиратиб уйини бузаётгани видеосини изоҳлади\nАҳмадбойни умуман кўрмаган Нодира Турсунова уйи "Аҳмадбой иши" доирасида хатловга тушди\nЎқитувчи: "Бу ботқоқда қолиб биргина устунда турган бутун ўзбек таълим тизимининг тимсоли"\nХослар парламенти: Эронликларнинг чекланган сайлови


БМТ расмийси Феликс Кулов билан учрашиб, жанубдаги хавфсизлик масаласини мубоҳаса қилди - BBC O'zbek\nБМТ расмийси Феликс Кулов билан учрашиб, жанубдаги хавфсизлик масаласини мубоҳаса қилди\nImage caption Ўш ўтган июн ойида қонли ҳодисаларга саҳна бўлганди\nҚирғизистондаги "Ор - номус" партияси раиси Феликс Кулов БМТ Бош котиби махсус вакили, Марказий Осиё бўйича минтакавий маркази раҳбари Мирослав Енча билан учрашган.\nУчрашув пайтида Қирғизистон жанубидаги Ўш ва Жалол-Обод вилоятларидаги вазиятни барқарорлаштириш ва баъзи ҳуқуқ-тартибот кучлари томонидан тинч аҳоли вакилларини ноқонуний ҳибсга олишга диор муаммолар муҳокама қилинди.\nАйни пайтда мулозимлар Қирғизистон жанубини қайта тиклаш ва ўтган йил рўй берган миллатлараро низоларга ўхшаш ҳодисаларга йўл қўймаслик борасида ҳам суҳбатлашган.\nЎш шаҳрида хавфсизлик масалалари мубоҳаса этилди\nЖума куни Қирғизистон жанубий пойтахти Ўш шаҳрида минтақада хавфсизликни мустаҳкамлаш масалаларига бағишланган йиғин ҳам ўтказилди.\nМазкур мажлисга ҳуқуқ-тартибот ва махсус хизматлар раҳбарлари, маҳаллий ҳокимият ҳамда оддий аҳоли вакиллари иштирок этишган.\nУшбу ижтимоий тадбирда муҳокама қилинган асосий масалалардан бири - ўтган йилнинг июн ойида кечган миллатлараро қонли низоларга бундан кейин йўл қўймаслик ва минтақа аҳолисини жуда катта хавотирга солган турли гап-сўзларни олдини олиш бўлди.\nЙиғинда қатнашган бир қатор оддий шаҳарликлар ҳуқуқ-тартибот идоралари раҳбарларидан жанубда яна зўравонликлар бўлиши мумкинлигига оид гап-сўзлар нақадар асосли эканлиги ва мазкур хабарларнинг манбаларини ошкор этишни талаб қилишган.\nЙиғилганлар олдида чиқиб гапирган Қирғизистон Миллий Хавфсизлик бўйича давлат қўмитаси раиси ўринбосари Марат Иманқулов хавотирларга мутлақо асослар йўқ ва вилоят, умуман, мамлакат жанубидаги вазият тинч эканлигини тасдиқлаган. Шу билан бирга хавфсизлик мулозими йиғилганларни иғвогарлик мақсадларда тарқатилаётган ҳеч қандай миш-миш гапларга ишонмасликга чақирди.\nЎтган йил Қирғизистон жанубида содир этилган қонли миллатлараро низодан сўнг мунтазам равишда бутун давлат бўйлаб "июн воқеалари такрорланади" деган гаплар тарқала бошлаган. Ҳукумат идораларига хавотир билан мурожаат этган оддий аҳолига маҳаллий ҳокимият вакиллари вазият тегишли тизимлар вазиятни назорат қилаётганларини айтиб, бундай турли овозаларга ишонмасликга ундаб келишмоқда.\nЛекин, яқинда миллий телевидениеда чиқиш қилган Президент Роза Ўтинбоева бутун халққа мурожаат қилиб, мамлакат жанубида баъзи кучлар томонидан ҳар хил иғвогарлик ҳаракатларини тайёрланганлиги борасида огоҳлантирганди.


Бўстонлиқ туманида – бошқарувнинг алоҳида тартиби | NORMA.UZ\n31.12.2022 йилга қадар Бўстонлиқ туманида туристик, муҳандислик, транспорт ва ижтимоий инфратузилмани ривожлантириш, инвестиция муҳитини тубдан яхшилаш орқали аҳоли бандлигини таъминлашга йўналтирилган алоҳида маъмурий-бошқарув тизими жорий қилинади. 2020 йил 27 августда Президентнинг тегишли Фармони имзоланди.\nАлоҳида маъмурий-бошқарув тизими доирасида:\nБош вазир ўринбосари – Туризмни ривожлантириш давлат қўмитаси раиси бир вақтнинг ўзида «Чорвоқ» эркин туристик зонаси дирекцияси (кейинги ўринларда – Дирекция) директори лавозимини эгаллайди, шунингдек, Бўстонлиқ тумани ҳокимлиги фаолиятини мувофиқлаштириб боради;\nВазирлар Маҳкамаси томонидан тасдиқланадиган рўйхат асосида аҳолининг дам олиш ва саломатлигини тиклаш билан боғлиқ давлат мулки объекти бўлган дам олиш уйлари, пансионатлар, санаторийлар ва бошқа объектлар, шунингдек, туристик инфратузилмани яратиш имконияти бўлган ер участкалари Дирекцияга кейинчалик самарали фойдаланиш ва (ёки) реализация қилиш учун ўтказилади;\n«Чорвоқ» эркин туристик зонаси (кейинги ўринларда – эркин туристик зона) ҳудудида жойлашган ҳамда Дирекцияга ўтказилган давлат мулки объектлари ва ер участкаларини реализация қилиш Дирекциянинг қарорига асосан электрон онлайн-аукцион орқали амалга оширилади;\nэркин туристик зона ҳудудида жойлашган ер участкалари ер фондини бир тоифадан бошқасига ўзгартириш, уни туристик инфратузилмани ривожлантириш учун ажратиш эркин туристик зона Маъмурий кенгашининг қарорига асосан амалга оширилади. Бунда, ер участкалари эгаларига Тошкент вилоятининг бошқа ҳудудларидан фаолият турига мос ер участкаси ва етказилган зарарни қоплаш назарда тутилади;\nтуманда жойлашган қишлоқ хўжалигига мўлжалланмаган ер участкаларини тадбиркорлик ва шаҳарсозлик фаолиятини юритиш учун электрон онлайн аукцион орқали сотувга қўйиш Дирекция қарорига мувофиқ амалга оширилади;\nэркин туристик зона ҳудудида инвестиция лойиҳасини амалга ошириш учун ер участкасини сотиб олган инвесторларга ер участкасига бўлган эгалик ҳуқуқлари истисно тариқасида Тошкент вилояти ҳокимининг алоҳида қарори қабул қилинмасдан расмийлаштирилади;\nтуманда (эркин туристик зона ҳудудида жойлашган ер участкалари бундан мустасно), шу жумладан, ўрмон фонди ерларида ер участкаларини ажратиш, кўчмас мулкни бузиш, муҳандислик, транспорт ва ижтимоий инфратузилмани қуриш билан боғлиқ қарорлар Дирекция билан мажбурий тарзда келишилади;\nтуман ҳокими тўғридан-тўғри Вазирлар Маҳкамасига бўйсунади. Туман прокуратураси, ички ишлар ва солиқ бўлинмаларининг раҳбарлари мақоми бўйича тегишлича ушбу давлат органларининг республика даражасидаги раҳбарлари ўринбосарларига тенглаштирилади;\nбарча давлат бошқаруви органларининг республика даражасидаги раҳбар (ўринбосар)ларидан бири бир вақтнинг ўзида уларнинг тумандаги тегишлича ҳудудий бўлинмалари фаолиятини мувофиқлаштириб бориш учун бириктирилади.\nДирекция директорига қуйидаги ваколатлар берилади:\nнуфузли консалтинг компаниялари, йирик объектларни лойиҳалаш ва қурилиш ишларига хорижий лойиҳа ва пудрат компаниялар ҳамда малакали экспертларни жалб қилиш;\nТуман ҳокимлигига қуйидаги қўшимча асосий устувор вазифалар юкланди, хусусан:\nхусусий секторда туризмни ривожлантириш учун қулай шарт-шароитлар яратиш;\nзамонавий туристик инфратузилма объектларида махсус функционал ва мавсумий рекреацион дам олиш зоналарини яратиш;\nтранспорт логистикасини ривожлантириш, ахборот-коммуникация технологияларини фаол жорий этиш;\nянги замонавий энергия тежовчи тизимлар ва технологияларни жорий қилиш асосида ўзига хос экологик тизимни яратиш;\nхалқаро рейтингларга асосан туризмни ривожлантиришга етакчи хорижий мамлакатлар, жумладан, Туркия, Франция, Испания, Швейцария, Япония ва Корея Республикаси каби мамлакатлардан мутахассисларни жалб қилиш.\nТуризмни ривожлантириш давлат қўмитаси ҳузурида юридик шахс мақомига эга бўлмаган Тоғли ва олис ҳудудларда туристик инфратузилмани ривожлантириш жамғармаси (кейинги ўринларда – Жамғарма) ташкил этилади. Ҳужжат билан Жамғарма маблағларини шакллантириш манбалари ва улардан қандай мақсадларда фойдаланилиши белгиланди.\n2020 йил 1 сентябрдан бошлаб истисно тариқасида:\nТуманнинг ўзига хос туристик қиёфасини яратиш ва аҳоли турар жойларини замонавий инфратузилма асосида қайта барпо этиш мақсадида мазкур ҳудудда жойлашган аҳоли турар жойларини реконструкция қилиш учун кредитлар, шу жумладан, Ўзбекистон ипотекани қайта молиялаштириш компанияси маблағлари ҳисобидан ажратилади.\nИлғор хорижий тажрибани ўрганиш якунлари бўйича 2020 йил 1 декабрга қадар туманда мутлақо янги ўзини ўзи бошқариш тизими жорий этилади.\nҲужжат билан қуйидагилар ҳам тасдиқланди:\nтуман ҳокимлиги бошқарув ходимларининг умумий чекланган сони 32 нафардан иборат бошқарув аппаратининг янгиланган тузилмаси;\nтумандаги давлат органлари ва ташкилотларининг бўлинмалари бошқарув ходимларининг сони.\nВазирлар Маҳкамасининг Спорт ва туризмни ривожлантириш масалалари котибияти таркибида Тоғли ва олис ҳудудларда туристик инфратузилмани ривожлантириш шўъбаси;\nБош прокуратура тизимида Табиатни муҳофаза қилишга оид қонунчилик ижроси устидан назорат ҳамда ерлардан ноқонуний фойдаланишни бартараф этиш бўйича ихтисослаштирилган прокуратура.\nТуман ҳудудида атроф-муҳитни ифлослантирадиган зарарли саноат корхоналарини барпо этиш қатъиян ман этилади.


Қозоғистон муфтияти бутун дунё мусулмонларини 10 апрелда Аллоҳдан инсониятни коронавирус пандемиясидан халос этишни сўраб умумий дуо қилишга чақирди. Бу ҳақда ушбу акцияда иштирок этадиган Татаристон мусулмонлар диний бошқармаси маълум қилди.\n«Татаристон мусулмонлар диний бошқармаси Қозоғистон муфтиятининг инсониятга хавф солаётган коронавирусдан ҳимоя қилишни сўраб дунёнинг барча бурчакларида бир вақтда дуода бўлиш ташаббусига қўшилади», дейилган хабарда.\nТатаристон муфтийси Камил Самигуллиннинг таъкидлашича, унга бундай таклиф билан Қозоғистон муфтийси Наврузбай ҳожи Утпинов мурожаат қилган.\n«Қардош халқ муфтийси ислом дунёсининг барча диний арбоблари, мадрасадаги домлалар, Қуръон ҳофизлари ва бутун мусулмон умматини барча одамлар ҳаққига бир вақтда дуода бўлишга чақирди», дейилган Самигуллин баёнотида.\nТатаристон муфтийси ўз мурожаатида «бутун дунёдаги турли миллатдаги мусулмонлар яратгандан ёрдам ва раҳм-шафқат сўрашда бирлашишлари лозимлиги»ни айтган.\n«Мен Қозоғистон мусулмонлар диний бошқармасининг келаётган жума куни, 10 апрелда, пешин намозидан кейин дунёдаги барча одамлар, хусусан мусулмонлар ҳаққига бир вақтда дуода бўлиш таклифини мамнуният билан қабул қилдим. Бу акция «Биз – биргамиз, бизда дуо учун умумий мақсад бор» шиори остида ўтмоқда. Барча диний арбобларни ва бутун мусулмон умматини умумий дуога қўшилишга ва у ҳақда танишларига хабар қилишга чақираман», деган Самигуллин.\nҚозоғистонда ҳосил кўп бўлади, Ўзбекистон учун буғдой экспорт қилишда муаммолар бўлмайди - Жаҳон банки


Меҳнат муҳожирларидан бармоқ излари олинади\n26 май 2022, Тошкент вақти: 10:41\nРоссия Федерал Муҳожирлик хизмати расмийларига кўра, 2011 йилдан бошлаб марказий осиёлик меҳнат муҳожирлари Россияда патент асосида ишлайдилар.\nРоссияда меҳнат муҳожирларини оммавий дактилоскопия кутмоқда. Интерфакс агентлиги хабарига кўра, 7 май куни Россия парламенти “Россия Федерациясидаги чет эл фуқароларининг ҳуқуқий ҳолати ҳақида”ги қонунига бир қатор ўзгартиришлар киритди.\nДавлат Думаси депутатларининг фикрига кўра, қонунга киритилган ўзгартиришлар қоғозбозлик ва порахўрлик иллатларидан қутулишга имконият яратади. Киритилган янгиликлар ҳақида қўшимча маълумот олиш учун Россия Федерал Миграция хизмати матбуот хизмати раҳбари Константин Полторанинга мурожаат қилдик:\n- “Чет эл фуқароларининг ҳуқуқий ҳолати ҳақида”ги қонунга киритилаётган ўзгартишлар биринчи навбатда кириб келаётган муҳожирларга керакли бўлган ҳужжатларни бирор-бир қийинчиликсиз расмийлаштиришга имкон яратади. Дактилоскопия ёки бармоқ изларини олиш борасида бир нима дея олмайман, ҳозирча. Лекин бунинг ажабланарли жойи йўқ: биометрик маълумот олиш дунёнинг деярли барча мамлакатларида жорий этилмоқда. Шуни айтиш жоизки, дактилоскопия, бизнинг ташаббусимиз эмас.\nҚонунга киритилаётган биринчи ўзгариш: йилига 2 миллион рублдан зиёд даромад олаётган юқори малакали муҳожирлар ва уларнинг оила аъзоларига ҳукуматимиз томонидан доимий яшаш ҳуқуқи берилади. Улар патент сотиб олишдан озод қилинади.\nИккинчи ўзгариш - 4 миллионлик Ўзбекистон, Тожикистон ва Қирғизистондан келаётган ва хусусий секторда ишлаётган оддий меҳнат муҳожирларига тегишли.\n2011 йилдан бошлаб уларга патент қоидаси киритилади. Бу уларга 1 йил давомида Россия ҳудудидан четга чиқмасдан туриб меҳнат фаолияти билан шуғулланишга имконият беради. 1000 рубллик ойлик тўловлар бевосита банк бўлимлари орқали амалга оширилади ва шу тариқа улар легал тарзда Россиядаги ўз ҳуқуқий ҳолатларини тасдиқлаб борадилар. Бу ўша иш учун рухсатнома олишга асос бўлади. Расман Россияда йилига 7 миллион зиёд меҳнат муҳожирлари қайдга олинади. Хуллас, ўзгартириш киритишдан асосий мақсад коррупцияга қарши курашишдир, деди Константин Полторанин.\nОммавий ахборот воситаларидан олинган хабарларга кўра, Россияга ишга келаётган муҳожирлардан нафақат бармоқ излари, балки фотосурат ҳам олинади.\nМосква шаҳрида анча йиллардан бери ишлаётган қурилиш бўйича юқори малакали мутахассис Илҳомжон Ваҳобов бундай ўзгаришлардан мамнун эканлигини билдирди:\n- Албатта бу барчанинг фойдасини кўзлаган қонун бўлса керак. Россия территориясида ишлаëтган мутахассисларнинг шу ерда қолишини кўзлаб қилинган нарса, менинг фикримча. Фуқароларнинг фойдаси бир тарафдан кўзланган бўлиши мумкин. Асосий кўзланган нарса Россиянинг ўзининг фойдаси кўзланган бўлса керак.\nОзодлик: Сиз мутахассис сифатида имконият яратилса, хурсанд бўлармидингиз?\n- Менинг шу ерда қолиш ниятим бўлса¸ албатта хурсанд бўлардим. Биласиз, бир ҳужжат тўғрилаш учун қанча ҳаракат қилиш керак. Бу нарса шу ерга келиб ишлайдиган ҳамюртлар учун жуда ҳам фойда бўларди. Қилинаëтган ҳужжатларнинг ҳам кўп асли сохта.\n- 15 минг атрофида, назаримда. Бу пулни сарфлагандан кейин ишлаб ола оладими ëки йўқми - бу ҳам муаммо. Ўзи ҳамма жойда қоғозбозликдан азият чекиб келамиз¸ деди ўзини Илҳомжон Ваҳобов деб таништирган меҳнат муҳожири.\nРоссия Думасининг Конституциявий қонунчилик ва давлат қурилиши қўмитаси расмий сайтининг хабар беришича, янги қонун 2010 йилнинг 7 майида Россия парламенти томонидан иккинчи ўқишда қабул қилинди. Мазкур қонунга мувофиқ:\n1) ишга жойлашишдан олдин меҳнат муҳожири маҳаллий Федерал Миграция хизмати бўлимида 1000 рублга патент сотиб олмоғи зарур. Бу патент 1 ойга амал қилади ва 12 ой давомида узайтирилиши мумкин. Патент олиш вақтида улардан бармоқ излари (дактилоскопия) ва фотосурат олинади. Ушбу биометрик маълумотлар ягона маълумотлар мажмуасига тўпланади.\nЛекин муайян ҳудудларга берилган ишчилар квотаси миқдори сақланиб қолдирилди.\n2) Россияда юқори малакали мутахассис ҳисобланиш учун йиллик даромад 2 миллион рублдан зиёд бўлиши керак. Юқори малакали мутахассисларлардан дактилоскопия ва фотосурат олинмайди. Улардан Россия фуқаролари қаторида 13 фоизли жисмоний шахслардан олинадиган даромад солиғи ундирилади. Шунингдек, юқори малакали мутахассислар ва уларнинг оила аъзоларига Россияда доимий яшаш ҳуқуқини берувчи ҳужжат топширилади.\nФедерал Миграция хизмати вакили Константин Полторанин билдиришича, мазкур қонун лойиҳасини ишлаб чиқишда Германиянинг муҳожирларга нисбатан қўллаган тажрибаси асос қилиб олинди.\nҚонун киритилан ўзгартиришлар 2011 йил 1 январдан бошлаб кучга киради.